

**Anul 2024 – numărul 6**

**5 - 9 februarie**

******

***Din conținutul acestui număr*:**

[Repere din agenda publică a conducerii Instituţiei Prefectului - Judeţul Hunedoara în perioada 5 - 9 februarie 2024 3](#_Toc158617909)

[Selecție de Acte normative apărute în Monitorul Oficial al României în perioada 5 - 9 februarie, 2024 3](#_Toc158617910)

[Comunicate de presă ale Guvernului României 5](#_Toc158617911)

[Prim-ministru Marcel Ciolacu: Statul va sta alături de investitori pentru a-și menține competitivitatea și a oferi industriei auto din România pârghiile de sprijin legislativ și administrativ de care au nevoie 5](#_Toc158617912)

[Guvernul României a adoptat raportul de implementare a Strategiei naționale pentru prevenirea și combaterea antisemitismului, xenofobiei, radicalizării și discursului instigator la ură, aferentă perioadei 2021-2023 6](#_Toc158617913)

[Informaţie Europeană 7](#_Toc158617914)

[NOUTĂȚI – Informații UTILE 7](#_Toc158617915)

[Fonduri epuizate pentru procesare, ferme de bovine, ovine-caprine și păsări de curte 7](#_Toc158617916)

[MDLPA: Localități din 23 de județe primesc finanțare pentru 44 de noi investiții în modernizarea infrastructurii 8](#_Toc158617917)

[Înscrieri deschise pentru cea de-a 22-a ediție a Galei Societăţii Civile! 9](#_Toc158617918)

[MADR: Fondurile pentru procesarea produselor agricole și pomicole au fost epuizate! 9](#_Toc158617919)

[ANUNȚ în atenția celor care au aplicat pentru finanțare prin Programului naţional multianual de microindustrializare și Programului de dezvoltare a activităţilor de comercializare a produselor şi serviciilor de piaţă 10](#_Toc158617920)

[Veste bună pentru beneficiarii programelor Start-up Nation ediția a 3-a și Femeia Antreprenor 2022: MEAT prelungește termenul de depunere a cererilor de rambursare! 10](#_Toc158617921)

[Consultări Publice 11](#_Toc158617922)

[Schema „Ajutor de minimis pentru aplicarea programului de susținere a producției de cartof de consum”, publicată în transparență decizională 11](#_Toc158617923)

[Schema de ajutor de stat pentru compensarea parțială a pierderilor suferite în anul 2023 în sectorul apicol a fost publicată în transparență decizională 11](#_Toc158617924)

[Publicarea în transparență decizională a unui proiect de Ordonanță de urgență privind instituirea unei scheme de ajutor de stat pentru compensarea parțială a pierderilor la cultura de tomate în spații protejate 12](#_Toc158617925)

[Schema „Ajutor de stat pentru compensarea parțială a pierderilor la cultura de usturoi înființată în toamna anului 2023 – primăvara anului 2024, postată în transparență decizională 13](#_Toc158617926)

[MADR: Proiect pentru aprobarea plafoanelor alocate ajutoarelor naționale tranzitorii în sectorul zootehnic, în transparență decizională 13](#_Toc158617927)

[Asistență Tehnică: Ghidul privind asigurarea asistenței tehnice pentru implementarea Strategiilor ITI prevăzute în cadrul Acordului de Parteneriat, lansat în consultare publică 14](#_Toc158617928)

[PNRR 15](#_Toc158617929)

[PNRR: Apelurile privind bateriile și panourile fotovoltaice au fost relansate! 15](#_Toc158617930)

[PNRR: Întrebări și răspunsuri privind apelul pentru asigurarea eficienței energetice în sectorul industrial 16](#_Toc158617931)

[O nouă actualizare a calendarului apelurilor PNRR 17](#_Toc158617932)

[Apeluri – Finanțări 17](#_Toc158617933)

[APIA primește cereri de solicitare aferente schemei de ajutor de stat pentru susținerea activitații crescătorilor din sectorul suin și avicol în contextul crizei provocate de agresiunea Rusiei împotriva Ucrainei 17](#_Toc158617934)

[MADR: A fost aprobată schema de ajutor de stat „Creditul Fermierului” 18](#_Toc158617935)

[PCIDIF: O nouă prelungire a apelului pentru proiecte în domeniul tehnologiilor avansate și crearea de hub-uri de inovare și transfer tehnologic în domenii prioritare 18](#_Toc158617936)

[Dezvoltare Durabilă: Modificări la ghidul privind condițiile de accesare a finanțării pentru proiectele de apă şi apă uzată etapizate 18](#_Toc158617937)

[Finanțări de până la 30.000 euro pentru dezvoltarea durabilă a comunităților forestiere din România 19](#_Toc158617938)

[Din Actualitatea Europeană 19](#_Toc158617939)

[CALENDAR 2024 - Beneficiile României în calitate de stat membru al UE - Realizat de Dan Perjovschi 19](#_Toc158617940)

[Matei Abălaru, câștigătorul din România al concursului UE pentru tinerii traducători 20](#_Toc158617941)

[Comisia adoptă o versiune revizuită a Comunicării privind definirea pieței în cazurile de concurență 24](#_Toc158617942)

[Comisia salută acordul provizoriu de interzicere a tuturor utilizărilor intenționate rămase ale mercurului toxic în UE 25](#_Toc158617943)

[Comisia salută acordul provizoriu menit să consolideze bugetul pe termen lung al UE și să stimuleze competitivitatea și suveranitatea Europei 27](#_Toc158617944)

[Deșeuri: Comisia solicită ROMÂNIEI să închidă și să reabiliteze depozitele ilegale de deșeuri 29](#_Toc158617945)

[Comisia salută acordul politic de a face producția de tehnologii curate rezilientă și competitivă în UE 29](#_Toc158617946)

[Comisia salută noile măsuri de stimulare a introducerii rețelelor gigabit 31](#_Toc158617947)

[Comisia decide să înregistreze parțial o inițiativă cetățenească europeană cu privire la canabis 33](#_Toc158617948)

[Un nou impuls în lupta împotriva abuzului sexual asupra copiilor prin actualizarea normelor de drept penal 34](#_Toc158617949)

[Facilitarea accesului la finanțare din partea UE pentru zonele rurale datorită setului de instrumente pentru mediul rural al UE 35](#_Toc158617950)

[Comisia stabilește modalitățile de captare, stocare și utilizare durabilă a dioxidului de carbon pentru a atinge neutralitatea climatică până în 2050 36](#_Toc158617951)

[Comisia prezintă o recomandare privind obiectivul de reducere a emisiilor pentru 2040 pentru a stabili calea către neutralitatea climatică până în 2050 38](#_Toc158617952)

[Comisia face un apel la eradicarea mutilării genitale a femeilor la nivel mondial 41](#_Toc158617953)

Repere din agenda publică a conducerii Instituţiei Prefectului - Judeţul Hunedoara   
în perioada 5 - 9 februarie 2024

Facem cunoscute publicului următoarele acțiuni din agenda publică a domnului Călin Petru MARIAN, prefectul județului Hunedoara și subprefecților SZÉLL Lőrincz și Constantin FULGA:

| *Eveniment* | ***Data*** |
| --- | --- |
| *Întâlnire operativă cu șefii și coordonatorii structurilor de specialitate din Instituția Prefectului - județul Hunedoara.* | ***5 februarie*** |
| *Întâlnire de lucru privind instituirea stării de alertă epidemiologică determinată de gripă.* | ***5 februarie*** |
| *Vizită de lucru la Spitalul Orășenesc Hațeg pentru a verifica modul în care se implementează recomandările transmise de Ministerul Sănătății privind starea de alertă epidemiologică determinată de gripă.* | ***6 februarie*** |
| *Vizită de lucru la Termocentrala Paroșeni.* | ***6 februarie*** |
| *Întâlnire de lucru cu reprezentanții IPJ Hunedoara, ISU Hunedoara, IJJ Hunedoara, SJPI Hunedoara.* | ***7 februarie*** |
| *Participare la ședința Comisiei de Dialog Social a județului Hunedoara.* | ***7 februarie*** |
| *Participare la emisiunea ,,Ora Exactă"", difuzată pe postul local de televiziune Antena 3 Deva.* | ***7 februarie*** |
| *Participare la ședința Comisiei de Incluziune Socială Hunedoara.* | ***8 februarie*** |

Cancelaria Prefectului

🏵🏵🏵

http://www.expert-monitor.ro/LexMonitor/interfete/img/expertmonitor.jpg

Selecție de Acte normative apărute în Monitorul Oficial al României   
în perioada 5 - 9 februarie, 2024

**Monitorul Oficial, Partea I, nr. 104 / 5 Februarie 2024**

* Nr. **243** / **5 Februarie 2024**, Agenția Națională a Funcționarilor Publici - Ordin privind aprobarea Planului de recrutare a funcționarilor publici pentru ocuparea funcțiilor publice de execuție de grad profesional debutant și asistent, vacante, precum și a funcțiilor publice de conducere de director și director adjunct, vacante, prevăzute la art. XIII alin. (1) din Ordonanța de urgență a Guvernului nr. 121/2023 pentru modificarea și completarea Ordonanței de urgență a Guvernului nr. 57/2019 privind Codul administrativ, precum și pentru modificarea art. III din Ordonanța de urgență a Guvernului nr. 191/2022 pentru modificarea și completarea Ordonanței de urgență a Guvernului nr. 57/2019 privind Codul administrativ, din autoritățile și instituțiile publice în cadrul cărora sunt stabilite funcțiile publice prevăzute la art. 385 alin. (1) și (2) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, cu excepția celor care beneficiază de statute speciale, în condițiile legii.

**Monitorul Oficial, Partea I, nr. 105 / 5 Februarie 2024**

* Nr. **281/C** / **1 Februarie 2024**, Ministerul Justiției / Nr. **58** / **16 Ianuarie 2024**, Ministerul Muncii și Solidarității Sociale - Ordin pentru aprobarea modelului, precum și a modului de completare și de operare a registrelor speciale ale organizațiilor sindicale și organizațiilor patronale.
* Nr. **25008** / **16 Ianuarie 2024**, Ministerul Familiei, Tineretului și Egalității de șanse / Nr. **192** / **31 Ianuarie 2024**, Ministerul Finanțelor - Ordin pentru modificarea și completarea Normelor de aplicare a programelor guvernamentale de creditare „StudentInvest“ și „FamilyStart“, a modelului Convenției privind implementarea programelor „StudentInvest“ și „FamilyStart“, precum și a modelului Convenției de garantare, aprobate prin Ordinul ministrului finanțelor și al ministrului familiei, tineretului și egalității de șanse nr. 2.534/20.809/2022.
* Nr. **576** / **25 Ianuarie 2024**, Ministerul Economiei, Antreprenoriatului și Turismului - Ordin privind modificarea și completarea Schemei de ajutor de minimis pentru operatorii economici în vederea modernizării și dezvoltării stațiunilor balneare și balneoclimatice, aprobată prin Ordinul ministrului economiei, antreprenoriatului și turismului nr. 181/2023.

**Monitorul Oficial, Partea I, nr. 107 / 6 Februarie 2024**

* Nr. **72** / **31 Ianuarie 2024**, Guvernul României - Hotărâre pentru aprobarea Regulamentului-cadru privind stabilirea locurilor de muncă, a categoriilor de personal, a mărimii concrete a sporului pentru condiții de muncă, precum și a condițiilor de acordare a acestuia pentru familia ocupațională de funcții bugetare „Apărare, ordine publică și securitate națională“.

**Monitorul Oficial, Partea I, nr. 108 / 6 Februarie 2024**

* Nr. **37** / **1 Februarie 2024**, Ministerul Agriculturii și Dezvoltării Rurale - Ordin pentru modificarea anexelor nr. 1 și 2 la Ordinul ministrului agriculturii și dezvoltării rurale nr. 201/2023 privind aprobarea sistemelor de sancțiuni pentru Intervenția DR 06 „Bunăstarea animalelor“ pachet a) - porcine și pachet b) - păsări din cadrul Planului strategic PAC 2023-2027.

**Monitorul Oficial, Partea I, nr. 109 / 7 Februarie 2024**

* Nr. **2490** / **13 Decembrie 2023**, Ministerul Muncii și Solidarității Sociale - Ordin privind modificarea și completarea Ordinului ministrului muncii și solidarității sociale nr. 955/2023 pentru aprobarea modelului contractului încheiat între îngrijitorul informal al persoanei vârstnice dependente și serviciul public de asistență socială.
* Nr. **10** / **18 Ianuarie 2024**, Autoritatea Națională Sanitară Veterinară și pentru Siguranța Alimentelor - Ordin pentru aprobarea Normei sanitare veterinare privind procedura de înregistrare/autorizare sanitar-veterinară a unităților, centrelor de colectare, transportatorilor și mijloacelor de transport rutier din domeniul sănătății și protecției animalelor și pentru completarea, respectiv abrogarea unor acte normative din domeniul sanitar-veterinar și pentru siguranța alimentelor.

**Monitorul Oficial, Partea I, nr. 111 / 7 Februarie 2024**

* Nr. **3693** / **1 Februarie 2024**, Ministerul Educației - Ordin pentru aprobarea Metodologiei-cadru privind organizarea admiterii în învățământul superior în ciclurile de studii universitare de scurtă durată, de licență, de master și de doctorat.
* Nr. **3694** / **1 Februarie 2024**, Ministerul Educației - Ordin privind structura anului școlar 2024-2025.

**Monitorul Oficial, Partea I, nr. 113 / 7 Februarie 2024**

* Nr. **38** / **1 Februarie 2024**, Ministerul Agriculturii și Dezvoltării Rurale - Ordin pentru modificarea anexei la Ordinul ministrului agriculturii și dezvoltării rurale nr. 137/2020 privind aprobarea sistemului de sancțiuni aplicabil pentru cererile de sprijin/plată, depuse conform angajamentelor ce fac obiectul schemei de ajutor de stat „Servicii de silvomediu, servicii climatice și conservarea pădurilor“, aferentă măsurii 15 „Servicii de silvomediu, servicii climatice și conservarea pădurilor“, submăsura 15.1 „Plăți pentru angajamente de silvomediu“ din cadrul Programului Național de Dezvoltare Rurală 2014-2020.

**Monitorul Oficial, Partea I, nr. 114 / 8 Februarie 2024**

* Nr. **78** / **8 Februarie 2024**, Guvernul României - Hotărâre pentru modificarea Normelor metodologice de aplicare a Legii îmbunătățirilor funciare nr. 138/2004, aprobate prin Hotărârea Guvernului nr. 1.872/2005.
* Nr. **770** / **7 Februarie 2024**, Ministerul Dezvoltării, Lucrărilor Publice și Administrației - Ordin pentru aprobarea Regulamentului de organizare și desfășurare a concursului național de admitere la Programul de formare specializată pentru ocuparea unei funcții publice corespunzătoare categoriei înalților funcționari publici - anul 2024, promoția Anibal Teodorescu.

**Monitorul Oficial, Partea I, nr. 117 / 9 Februarie 2024**

* Nr. **83** / **8 Februarie 2024**, Guvernul României - Hotărâre privind aprobarea Cadrului referitor la finanțarea unor proiecte care sunt destinate protejării mediului înconjurător și combaterii schimbărilor climatice.

**Monitorul Oficial, Partea I, nr. 118 / 9 Februarie 2024**

* Nr. **7** / **8 Februarie 2024**, Guvernul României - Ordonanță de urgență privind aprobarea schemei de ajutor de stat „Creditul fermierului“, în contextul crizei provocate de agresiunea Rusiei împotriva Ucrainei, precum și pentru modificarea art. 12 alin. (1) din Legea nr. 218/2005 privind stimularea absorbției fondurilor alocate României pentru agricultură, dezvoltare rurală, pescuit și afaceri maritime, gestionate de Ministerul Agriculturii și Dezvoltării Rurale, prin instrumente financiare de garantare și creditare, precum și pentru susținerea obiectivelor naționale de politică agricolă.
* Nr. **3691** / **1 Februarie 2024**, Ministerul Educației - Ordin pentru aprobarea Metodologiei-cadru de organizare și desfășurare a examenelor de absolvire, licență/diplomă și disertație.

Sursa: Monitorul Oficial al României - <http://www.monitoruloficial.ro/RO/article--e-Monitor.html>

🏵🏵🏵

Comunicate de presă ale Guvernului României

Prim-ministru Marcel Ciolacu: Statul va sta alături de investitori pentru a-și menține competitivitatea și a oferi industriei auto din România pârghiile de sprijin legislativ și administrativ de care au nevoie

Premierul Marcel Ciolacu a vizitat Automobile Dacia S.A. din Mioveni pentru a i se prezenta noul Duster.

Prim-ministrul a fost întâmpinat de managementul companiei, reprezentat de Denis le Vot, CEO Dacia, și Mihai Bordeanu, director general Dacia, și a fost însoțit de o delegație formată din Simona Bucura-Oprescu, ministrul Muncii și Solidarității Sociale, Bogdan-Gruia Ivan, ministrul Cercetării, Inovării și Digitalizării, Alexandru-Mihai Ghigiu, șef al Cancelarie Prim-Ministrului, Victor Negrescu, europarlamentar și consilier onorific al prim-ministrului.

Prim-ministrul a remarcat rolul foarte important al industriei auto pentru economia României și pentru piața forței de muncă și a anunțat constituirea unei echipe de lucru comune la nivelul Guvernului și companiilor din industria auto din România.

”Statul va sta alături de investitori pentru a-și menține competitivitatea și a oferi industriei auto din România pârghiile legislative și administrative astfel încât activitatea lor de cercetare, producție și export să fie cât mai eficientă”, a afirmat premierul Marcel Ciolacu.

Prim-ministrul a punctat investițiile publice substanțiale în infrastructura de transport și a stabilit ca prioritate identificarea și implementarea unui regim accelerat pentru mecanismele de export pe rute feroviare, rutiere și maritime de autovehicule produse în Romania.

Pentru asigurarea forței de muncă absorbită de industria auto, prim-ministrul a readus în discuție importanța învățământului dual care poate răspunde necesităților din domeniu.

”Felicit concernul Renault pentru investițiile realizate și pentru locurile de muncă create atât direct, 12.500, și remarc forța de multiplicare în economie a comenzilor Grupului către alte companii românești care fac ca 150.000 de oameni să fie angajați direct și indirect în industria auto de la noi. Dacia este fără îndoială unul din motoarele economice ale României”, a afirmat premierul Marcel Ciolacu.

\*

Guvernul României a adoptat raportul de implementare a Strategiei naționale pentru prevenirea și combaterea antisemitismului, xenofobiei, radicalizării și discursului instigator la ură, aferentă perioadei 2021-2023

Guvernul României a adoptat raportul de implementare a *Strategiei naționale pentru prevenirea și combaterea antisemitismului, xenofobiei, radicalizării și discursului instigator la ură, aferentă perioadei 2021-2023* și a Planului sau de Acțiune*,* după o perioadă de doi ani de coordonare, monitorizare și evaluare a acțiunilor prevăzute de Plan.

*Strategia națională pentru prevenirea și combaterea antisemitismului, xenofobiei, radicalizării și discursului instigator la ură, aferentă perioadei 2021-2023* și *Planul de Acțiune* conex au fost adoptate de Guvernul României prin Hotărârea nr. 539 din 13 mai 2021. La 28 februarie 2022 a fost înființat, prin Decizia Prim-Ministrului nr. 173/28.02.2022, un Comitet interministerial pentru monitorizarea implementării acesteia, coordonat la nivel de secretar de stat din cadrul Cancelariei Prim-Ministrului. Cadrul permanent de discuție între instituții/autorități și societatea civilă creat prin intermediul Comitetului a jucat un rol deosebit de important atât în ceea ce privește demararea tuturor acțiunilor principale, cât și în operaționalizarea lor, contribuind decisiv la atingerea, într-o mare măsură, a obiectivelor generale și obiectivelor specifice ale Strategiei.

Strategia, care a fost structurată în jurul a trei obiective generale, 12 obiective specifice și 36 de acțiuni principale, a urmărit prevenirea replicării în România a evoluțiilor negative înregistrate pe acest palier în alte țări, asigurarea instrumentelor necesare pentru sancționarea faptelor asociate antisemitismului, xenofobiei, radicalizării şi discursului instigator la ură, precum și corelarea eforturilor sectoriale dedicate prevenirii și combaterii antisemitismul, xenofobiei, radicalizării și discursului instigator la ură.

Evaluarea la final de ciclu de implementare arată că cea mai mare parte a acțiunilor a corespuns cu angajamentele asumate de instituțiile responsabile, în pofida provocărilor apărute îndeosebi pe fondul dificultății identificării surselor de finanțare, resurselor alocate sau impedimentelor de ordin birocratic.

Din perspectivă cantitativă, au fost realizate progrese semnificative astfel încât, raportat la cele 36 de acțiuni principale incluse în Planul de Acțiune, gradul de implementare este de 78%, cu 28 de acțiuni principale implementate și 8 acțiuni principale doar parțial implementate.

Trebuie, de asemenea, avut în vedere faptul că o serie de acțiuni au avut efecte imediate implementării și rezultate concrete, însă cele mai multe dintre acestea vor produce efecte vizibile în societate într-un orizont de timp mai larg.

Guvernul României rămâne ferm angajat obiectivelor de combatere a antisemitismului, xenofobiei, radicalizării și discursului instigator la ură, păstrării memoriei Holocaustului și susținerii educației și a cercetării despre Holocaust. Demersurile viitoare vizează adoptarea unui nou cadru strategic în domeniu, pentru perioada 2024-2027.

[**Raport implementare Strategie 2021-2023**](https://gov.ro/fisiere/stiri_fisiere/Raport_implementare_Strategie_2021-2023.pdf)

Sursa: Guvernul României - <https://gov.ro/ro/media/comunicate>

🏵🏵🏵

Informaţie Europeană

|  |  |
| --- | --- |
| Logoul Consiliului UE și al președinției belgiene | **Președinția belgiană a Consiliului UE**  **1 ianuarie - 30 iunie 2024**  Sub deviza „Protejăm. Consolidăm. Pregătim.” Belgia se va axa pe șase domenii tematice pentru lucrările sale din timpul președinției:   * apărarea **statului de drept**, a **democrației** și a **unității** * consolidarea **competitivității** noastre * urmărirea unei **tranziții verzi și juste** * consolidarea **agendei** noastre **sociale și de sănătate** * protejarea **oamenilor** și a **frontierelor** * promovarea unei **Europe cu rol semnificativ în lume**   ***Belgia preia președinția Consiliului într-o perioadă dificilă. Este o adevărată onoare, dar și o responsabilitate. Evoluția Uniunii Europene nu a fost niciodată liniară. De multe ori, cele mai mari progrese s-au înfăptuit în momentele cele mai dificile. -*** *Alexander De Croo, prim-ministrul Belgiei, prezentarea priorităților politice ale președinției belgiene, 8 decembrie 2023*  Belgia va prelua președinția prin rotație a Consiliului pentru a 13-a oară; continuarea lucrărilor președinției anterioare (Spania) înainte de a preda ștafeta viitoarei președinții (Ungaria).  [Site-ul președinției belgiene](https://belgian-presidency.consilium.europa.eu/)  [Prioritățile președinției belgiene](https://belgian-presidency.consilium.europa.eu/en/programme/priorities/)  [Programul președinției belgiene](https://belgian-presidency.consilium.europa.eu/en/programme/the-belgian-presidency-programme/) |

🏵🏵🏵

NOUTĂȚI – Informații UTILE

Fonduri epuizate pentru procesare, ferme de bovine, ovine-caprine și păsări de curte

 Agenția pentru Finanțarea Investițiilor Rurale anunță **epuizarea fondurilor disponibile** pentru  **investiții în condiționarea, depozitarea și procesarea produselor agricole și pomicole,** finanțate prin **intervenția DR-22,** dar și pentru **componentele bovine, ovine-caprine și păsări de curte** din cadrul intervenției **DR-20 Investiții în sectorul zootehnic** ale Planului Strategic pentru Politica Agricolă Comună 2023 – 2027 (PS PAC 2027).

De la data lansării sesiunii în 20 decembrie 2023 și până la epuizarea fondurilor alocate, 5 februarie 2024, procesatorii au depus prin **DR-22**, pe site-ul [**www.afir.ro**](http://www.afir.ro/), **428 cereri de finanțare** care însumează **1,13 miliarde de euro**, procentul depunerilor fiind de **538%** din alocarea stabilită, așadar un interes deosebit de mare pentru acest segment de investiții.

În cadrul intervenției **DR-22,** valoarea finanțării acordate ajunge la **10.000.000 de euro/** proiect pentru înființarea unităților de procesare pentru *sectoarele legume-fructe, industria de morărit, ulei și nutrețuri combinate*. Tot prin DR-22 se finanțează cu până la **7.000.000 de euro**/ proiect de înființare alte investiții decât cele menționate anterior și cu până la **3.000.000 de euro**/ proiect de investiții de modernizare. Finanțarea nerambursabilă este de maximum **65% din totalul cheltuielilor eligibile ale unui proiect.**

De asemenea, în perioada 20 decembrie 2023 – 5 februarie 2024, AFIR a primit on-line pe [www.afir.ro](http://www.afir.ro/) **299 de solicitări de finanțare** pentru investiții în **sectorul bovine (inclusiv bubaline)** din cadrul DR-20. Valoare cererilor de finanțare depuse este de **241,9 milioane de euro iar procentul de depunere a ajuns la 359% din bugetul alocat.**

În cadrul componentei **ovine-caprine a intervenției DR-20**, fermierii au depus on-line **40 de cereri de finanțare** în **valoare totală** de peste **32 milioane de euro**, procentul depunerilor ajungând la **204%** din fondurile alocate pentru acest sector.

S-au epuizat fondurile alocate din cadrul intervenției DR-20 și pentru **componenta păsări de curte** (altele decât găini ouătoare) și alte animale de fermă, inclusiv albine. Astfel, în perioada 20 decembrie 2023 – 5 februarie 2024, s-au depus **43 solicitări de finanțare** în valoare de **72,7 milioane de euro** și astfel pragul de depunere atins a fost de **324%** din alocare.

Sprijinul financiar acordat prin intervenția **DR-20** este **65% nerambursabil** din totalul cheltuielilor eligibile ale proiectului. Valoarea maximă a finanțării se ridică la **2.000.000 euro/ proiect**, iar în cazul proiectelor care își propun exclusiv **achiziție de utilaje** și echipamente agricole, valoarea maximă a sprijinului public este de **300.000 euro/ proiect**.

Reamintim că termenul limită prevăzut în anunțul de lansare a sesiunii de depunere pentru intervențiile amintite anterior era 30 aprilie 2024, ora 16:00.

Se mai pot depune cereri de finanțare până la data închiderii sesiunii (30 aprilie 2024) sau până la epuizarea fondurilor pentru DR-20 – Investiții în sectorul zootehnic, componenta sector suine, unde s-au solicitat 26% din fondurile totale alocate componentei, precum și pentru componenta găini ouătoare (modernizare pentru trecerea de la baterii îmbunătățite la sisteme alternative de creștere) pentru care s-au depus deja solicitări de 36,5% din alocare.

Sursa: AFIR

\*

MDLPA: Localități din 23 de județe primesc finanțare pentru 44 de noi investiții în modernizarea infrastructurii

Ministrul Adrian-Ioan Veștea a semnat marți, 6 februarie 2024, 44 de noi contracte de finanțare prin Programul Național de Investiții „Anghel Saligny”, în valoare totală de 700.377.710,88 de lei.

Contractele, semnate împreună cu o parte dintre beneficiarii proiectelor, vizează reabilitarea infrastructurii rutiere, înființarea sau modernizarea sistemelor de alimentare cu apă potabilă, a rețelelor de canalizare menajeră, a stațiilor de pompare și a stațiilor de epurare, înființarea sau extinderea sistemelor de distribuție a gazelor naturale, precum și construirea sau modernizarea unor poduri.

|  |  |  |
| --- | --- | --- |
| **UAT** | **Denumire obiectiv de investiţii** | **Suma alocată** |
| **Totești** | ÎNFINȚARE REȚEA DE DISTRIBUȚIE ȘI BRANȘAMENTE GAZE NATURALE ÎN LOCALITĂȚILE TOTEȘTI, PĂCLIȘA, CÎRNEȘTI ȘI REEA, COMUNA TOTEȘTI, JUDEȚUL HUNEDOARA | 7.000.000,00 |
| **Hunedoara** | Reabilitare sistem rutier în municipiul Hunedoara, judeţul Hunedoara - strada Carpaţi | 1.114.181,65 |
| **Hunedoara** | Reabilitare sistem rutier în municipiul Hunedoara, judeţul Hunedoara - strada Petofi Sandor | 401.895,96 |
| **Judetul Hunedoara** | Modernizare DJ 668A: Streisângeorgiu (DJ 668) - Chitid - Boșorod - Luncani - Târsa - Costești (DJ 705A), km 12+410 - km 15+410 | **11.108.947,29** |

**Documente**

[Lista contractelor semnate.xlsx](https://www.fonduri-structurale.ro/descarca-document/66106)

Sursa: MDLPA

\*

Înscrieri deschise pentru cea de-a 22-a ediție a Galei Societăţii Civile!

Gala Societății Civile (GSC), un proiect The Institute, care promovează activitatea sectorului non-profit, neguvernamental din România, a deschis înscrierile pentru ediția 2024.

Structura competiției păstrează cele două categorii mari dedicate asociaţiilor, fundaţiilor, agenţiilor de comunicare, companiilor sau instituţiilor publice, dar și grupurilor de iniţiativă sau persoanelor fizice, astfel:

Categoria A cu secțiunile:

* Educație și Învățământ;
* Artă și Cultură;
* Apărarea drepturilor individuale / colective;
* Comportament civic și Participare publică;
* Sănătate;
* Incluziune socială;
* Servicii de Asistență socială;
* Protecția mediului;
* Dezvoltare economică și socială.

Categoria B, cu secțiunile:

* Proiecte realizate cu implicarea Voluntarilor;
* Programe;
* Campanii sociale;
* Tineri de Bine.

**Înscrierea în competiţie se realizează exclusiv online, până pe 8 martie 2024.**

Sursa: Gala Societății Civile

\*

MADR: Fondurile pentru procesarea produselor agricole și pomicole au fost epuizate!

Ministerul Agriculturii și Dezvoltării Rurale a anunțat marți, 6 februarie 2024, faptul că fondurile disponibile pentru investiții în condiționarea, depozitarea și procesarea produselor agricole și pomicole, finanțate prin intervenția DR-22 a Planului Strategic pentru Politica Agricolă Comună 2023 – 2027 (PS PAC 2027), au fost consumate integral prin solicitările depuse online pe site-ul oficial al Agenției pentru Finanțarea Investițiilor Rurale în această perioadă.

Conform comunicatului oficial, solicitările depuse de procesatori depășesc 1 miliard de euro. Mai exact, procesatorii au depus 428 cereri de finanțare care însumează 1,13 miliarde de euro, în sesiunea deschisă pentru DR-22, 20 decembrie 2023 - 5 februarie 2024, cu o alocare de 210.300.000 de euro.

„Mă bucură interesul foarte mare al procesatorilor pentru această măsură din Planul Strategic. România are nevoie de procesare, am spus-o de fiecare dată și o voi repeta cu orice ocazie. În cadrul intervenției DR-22, valoarea finanțării acordate poate ajunge la 10 milioane de euro pentru fiecare proiect de înființare a unităților de procesare pentru sectoarele legume-fructe, industria de morărit, ulei și nutrețuri combinate. Faptul că succesul Programului INVESTALIM este dublat de interesul manifestat de procesatori pentru această măsură de investiții ne arată că suntem pe drumul corect în ceea ce privește sprijinirea producției românești.”, a declarat ministrul Florin-Ionuț Barbu.

Tot prin DR-22 se finanțează cu până la 7.000.000 de euro/ proiect de înființare alte investiții decât cele menționate anterior și cu până la 3.000.000 de euro/ proiect de investiții de modernizare a unităților de procesare. Finanțarea nerambursabilă este de maximum 65% din totalul cheltuielilor eligibile ale unui proiect.

Proiectele de investiții depuse pe site-ul oficial al Agenției pentru Finanțarea Investițiilor Rurale în această sesiune propun pentru finanțare construcția și dotarea unităților de condiționare, depozitare și procesare, investiții în infrastructura internă şi în utilități, dar și cheltuieli pentru asigurarea respectării condițiilor de igienă și a fluxului tehnologic, cheltuieli aferente marketingului produselor obținute (echipamente pentru etichetarea, ambalarea produselor), cheltuieli aferente comercializării produselor.

Sursa: MADR

\*

ANUNȚ în atenția celor care au aplicat pentru finanțare prin Programului naţional multianual de microindustrializare și Programului de dezvoltare a activităţilor de comercializare a produselor şi serviciilor de piaţă

În urma redimensionarii bugetelor aferente Programului naţional multianual de microindustrializare și Programului de dezvoltare a activităţilor de comercializare a produselor şi serviciilor de piaţă, prin Legea nr. 421/2023 a bugetului de stat pe anul 2024, ministerul economiei, antreprenoriatului si turismului a actualizat procedurile de implementare ale celor două măsuri de sprijin, prin aprobarea și publicarea în Monitorul Oficial al României nr. 95 din 1 februarie 2024 a ordinelor ministrului economiei, antreprenoriatului și turismului nr. 612 și 614 din 31 ianuarie 2024.

De asemenea, au fost actualizate și centralizările aplicanților aflați în limita bugetului și în lista de așteptare:

* [ListaAplicantiMicroindustrializare02022024](https://economie.gov.ro/wp-content/uploads/2024/02/ListaAplicantiMicroindustrializare02022024.xlsx)
* [ListaAplicantiComertServicii02022024](https://economie.gov.ro/wp-content/uploads/2024/02/ListaAplicantiComertServicii02022024.xlsx)

Cele două ordine pot fi consultate **AICI :**[Ordine MEAT Monitorul Oficial al României nr. 95 din 1 februarie 2024](https://economie.gov.ro/wp-content/uploads/2024/02/Ordine-MEAT-Monitorul-Oficial-al-Romaniei-nr.-95-din-1-februarie-2024.pdf)

Sursa: MEAT

\*

Veste bună pentru beneficiarii programelor Start-up Nation ediția a 3-a și Femeia Antreprenor 2022: MEAT prelungește termenul de depunere a cererilor de rambursare!

În urma numeroaselor solicitări ale beneficiarilor programelor Start-up Nation ediția a 3-a și Femeia Antreprenor 2022, Ministerul Economiei, Antreprenoriatului și Turismului (MEAT) a decis prelungirea termenului de efectuare a cheltuielilor aprobate și de depunere a cererii de rambursare până la data de **15.11.2024**, pentru ambele măsuri de sprijin.

Ordinele ministrului economiei, antreprenoriatului și turismului prin care au fost prelungite termenele de depunere a documentației de decont au fost publicate în Monitorul Oficial al României nr. 95 din 1 februarie 2024, anexat AICI: [Ordin.SUN.2024 ;](https://economie.gov.ro/wp-content/uploads/2024/02/Ordin.SUN_.2024.pdf) [Ordin.FA.2024](https://economie.gov.ro/wp-content/uploads/2024/02/Ordin.FA_.2024.pdf)**.**

Astfel, beneficiarii care doresc prelungirea termenului de depunere a cererii de rambursare sunt rugați să apeleze serviciul de call-center pus la dispoziția aplicanților **021 9059** și să urmeze instrucțiunile primite.

Toată corespondența și semnarea actului adițional se vor desfățura prin intermediul modulului **Comunicare din aplicația electronică www.granturi.imm.gov.ro.**

Pentru orice ce nelămurire sau dificultate întâmpinată, puteți apela numărul de call-center: **021 9059.**

Sursa: MEAT

🏵🏵🏵

**Consultări Publice**

Schema „Ajutor de minimis pentru aplicarea programului de susținere a producției de cartof de consum”, publicată în transparență decizională

[](https://madr.ro/media/k2/items/cache/07790eaaaac2b9b3e958a7c23663cbca_XL.jpg)MADR a postat în transparență decizională un proiect pentru aprobarea schemei „Ajutor de minimis pentru aplicarea programului de susținere a producției  de cartof de consum” în anul 2024. Proiectul de act normativ vizează acordarea unui ajutor de minimis pentru susținerea producției de cartof de consum, pentru anul 2024, în cadrul Programului de susținere a producției de cartof de consum.

Suma totală alocată este în valoare de **11.483.880 lei** reprezentând echivalentul a maximum **2.309.010 euro**, iar cuantumul maxim  al  ajutorului de minimis **200  euro/ha** se acordă proporțional cu suprafața efectiv cultivată. Pentru a obține sprijinul financiar, beneficiarii trebuie să utilizeze o suprafață cultivată cu cartof de consum de minimum 0,3 ha inclusiv și să obțină o producție de minimum **15 tone/ha**, din care să comercializeze cel puțin **6 tone/ha până cel târziu la data de 18 noiembrie** inclusiv a anului de cerere.

**Beneficiarii**pot fi din următoarele categorii: producători agricoli persoane fizice, producători agricoli persoane fizice autorizate, întreprinderi individuale și întreprinderi familiale, producători agricoli societăţi agricole și producători agricoli persoane juridice.

**Cererile de înscriere** în program trebuie depuse începând cu data intrării în vigoare a actului normativ și până la cel târziu data de 20 mai a anului de cerere inclusiv.

**Valorificarea producției** se face până cel târziu la data de **18 noiembrie inclusiv a anului de cerere**.

Pentru înscrierea în Program se vor depune următoarele documente justificative: copia rapoartelor fiscale de închidere zilnică /bonul fiscal/factura/fila/filele din carnetul de comercializare până la data de **20 noiembrie inclusiv a anului de cerere**.

Verificările în teren se realizează de către DAJ și APIA, cu cel puţin 10 zile înainte de recoltare, în baza notificărilor solicitanților ajutorului de minimis.

Proiectul poate fi consultat accesând următorul link: [https://www.madr.ro/proiecte-de-acte-normative/8767-proiect-hotarare-schema-ajutor-de-minimis-program-sustinere-productie-cartof.html](https://madr.ro/proiecte-de-acte-normative/8767-proiect-hotarare-schema-ajutor-de-minimis-program-sustinere-productie-cartof.html)

Sursa: MADR

\*

Schema de ajutor de stat pentru compensarea parțială a pierderilor suferite în anul 2023 în sectorul apicol a fost publicată în transparență decizională

[](https://madr.ro/media/k2/items/cache/16c3747625a08859873b57ea93cc9012_XL.jpg)MADR a postat în transparență decizională un proiect de Ordonanță de urgență privind instituirea unei scheme de ajutor de stat pentru compensarea parțială a pierderilor suferite în anul 2023 în sectorul apicol, în contextul crizei provocate de agresiunea Rusiei împotriva Ucrainei.

Prezentul act normativ vizează instituirea unei scheme de ajutor de stat cu caracter temporar pentru compensarea parțială a pierderilor suferite în anul 2023 în sectorul apicol, în contextul crizei provocate de agresiunea Rusiei împotriva Ucrainei.

Valoarea totală a schemei de ajutor  este de **59.866.000 lei**, echivalentul sumei de **12.034.334 euro,**iar cuantumul propus pentru ajutorul de stat este în sumă de **25 lei, respectiv 5 euro/familia de albine.**Numărul estimat al familiilor de albine este de**2.395.856.**Cursul de schimb valutar euro/lei pentru calcularea valorii totale maxime / cuantumului este cel comunicat de Banca Națională a României la data de 29 decembrie 2023, respectiv de 4,9746 lei/euro.

Suma totală care poate fi acordată pentru fiecare întreprindere care își desfășoară activitatea în domeniul producției primare de produse agricole nu depășește echivalentul în lei a **280.000 euro**.

Pentru a putea beneficia de sprijin financiar, crescătorii de albine trebuie să respecte următoarele condiții de eligibilitate:

-să dețină la data de 31 decembrie 2023 familii de albine înscrise în baza naţională de date apicolă gestionată de Agenția Națională pentru Zootehnie „Prof. Dr. G.K. Constantinescu”, prin Oficiile pentru Zootehnie Județene, potrivit prevederilor Ordinului ministrului agriculturii și dezvoltării rurale nr. 251/2017, cu modificările și completările ulterioare, în exploatații apicole/stupine autorizate sanitar-veterinar de către ANSVSA;

- să dețină familii de albine în stupine înregistrate/autorizate la direcţia sanitar-veterinară şi pentru siguranţa alimentelor judeţeană, respectiv a municipiului Bucureşti, la data depunerii cererii;

- să nu se afle în lichidare sau faliment, la data de 24 februarie 2022, conform evidențelor Oficiului Național al Registrului Comerțului sau în cazul persoanei fizice să nu existe o decizie definitivă a instanțelor judecătorești de constatare a falimentului până la data de 24 februarie 2022.

Beneficiarii pot fi: -apicultori, persoane fizice care dețin atestat de producător emis în baza Legii nr. 145/2014 pentru stabilirea unor măsuri de reglementare a pieței produselor din sectorul agricol, cu modificările și completările ulterioare, valabil la data depunerii cererii;

- apicultori, persoane fizice autorizate, întreprinderi individuale şi întreprinderi familiale, constituite potrivit prevederilor OUG nr. 44/2008 privind desfăşurarea activităţilor economice de către persoanele fizice autorizate, întreprinderile individuale şi întreprinderile familiale, aprobată cu modificări și completări prin Legea nr.182/2016, cu modificările și completările ulterioare, precum și societăți agricole constituite în baza Legii nr. 36/1991 privind societăţile agricole şi alte forme de asociere în agricultură, cu modificările și complectările ulterioare;

- apicultori, persoane juridice.

Cererea de înscriere în program trebuie depusă în termen de 30 zile lucrătoare începând cu ziua următoare intrării în vigoare a prezenței ordonanțe de urgență, iar termenul de plată este **30 iunie 2024.**

Proiectul poate fi consultat accesând următorul link: [https://www.madr.ro/proiecte-de-acte-normative/8773-proiect-oug-schema-ajutor-de-stat-sector-apicol-in-contextul-crizei-din-ucraina.html](https://madr.ro/proiecte-de-acte-normative/8773-proiect-oug-schema-ajutor-de-stat-sector-apicol-in-contextul-crizei-din-ucraina.html)

***Sursa: MADR***

\*

Publicarea în transparență decizională a unui proiect de Ordonanță de urgență privind instituirea unei scheme de ajutor de stat pentru compensarea parțială a pierderilor la cultura de tomate în spații protejate

[](https://madr.ro/media/k2/items/cache/42005f0f9cc1df96e080aeadd2107777_XL.jpg)

MADR a postat în transparență decizională un proiect de Ordonanță de urgență privind instituirea unei scheme de ajutor de stat pentru compensarea parțială a pierderilor la cultura de tomate în spații protejate înființată în decembrie 2023 - trimestrul I al anului 2024, în contextul crizei provocate de agresiunea Rusiei împotriva Ucrainei.

Prezentul proiect de act normativ vizează asigurarea unui grant financiar care se acordă producătorilor agricoli ce îşi desfăşoară activitatea în domeniul producției primare de produse agricole, în vederea compensării parțiale a pierderilor la cultura de tomate în spații protejate înființată în decembrie 2023 - trimestrul I al anului 2024, în contextul crizei provocate de agresiunea Rusiei împotriva Ucrainei.

Valoarea totală a schemei de ajutor este de **166.206.250 lei,**reprezentând echivalentul a maximum **33.690.000 euro**. În cazul în care suma totală de plată care urmează să fie acordată depășește resursele financiare totale alocate, prevăzute în actul normativ, suma cuvenită fiecărui beneficiar se va reduce proporțional.

Cuantumul ajutorului de stat se acordă per beneficiar și reprezintă echivalentul în lei al sumei de **1.500 euro pentru 1000 mp**. Cererile și documentele justificative trebuie să fie depuse până la data de **12 aprilie 2024 inclusiv,**iar plata sumelor reprezentând ajutorul de stat se realizează până la data de **30 iunie 2024 inclusiv.**

Verificările în teren se efectuează de către echipe mixte ale DAJ și APIA și vizează identificarea suprafeței înființată cu tomate cultivate în spații protejate.

Beneficiarii pot fi întreprinderile care îşi desfăşoară activitatea în domeniul producţiei primare de produse agricole vegetale.

Adoptarea proiectului de ordonanță de urgență va duce la menținerea interesului producătorilor agricoli pentru producerea de tomate în spații protejate, compensarea parțială a cheltuielilor necesare acestei culturi și livrarea către piață a tomatelor autohtone în perioada de extrasezon.

Proiectul poate fi consultat accesând următorul link: [https://www.madr.ro/proiecte-de-acte-normative/8776-proiect-oug-schema-sprijin-tomate-ucraina-08-02-2024.html](https://madr.ro/proiecte-de-acte-normative/8776-proiect-oug-schema-sprijin-tomate-ucraina-08-02-2024.html)

***Sursa: MADR***

\*

Schema „Ajutor de stat pentru compensarea parțială a pierderilor la cultura de usturoi înființată în toamna anului 2023 – primăvara anului 2024, postată în transparență decizională

[](https://madr.ro/media/k2/items/cache/2db3b4eb32e257a6cf4c5006e4f6783d_XL.jpg)MADR a postat în transparență decizională un proiect pentru aprobarea schemei de ajutor de stat pentru compensarea parțială a pierderilor la cultura de usturoi înființată în toamna anului 2023 – primăvara anului 2024, în contextul crizei provocate de agresiunea Rusiei împotriva Ucrainei.

Suma totală alocată este în valoare de **20.868.280 lei**, echivalentul sumei de **4.230.000 euro**, iar cuantumul maxim  al  ajutorului de minimis este de **1.500 euro/ha.**

Beneficiarii, respectiv întreprinderile care își desfășoară activitatea în domeniul producției primare de produse agricole vegetale, trebuie să depună cererile și documentele justificative până la data de 19 aprilie 2024, inclusiv.

Plata sumelor reprezentând ajutorul de stat se va realiza până la data de 30 iunie 2024 inclusiv, iar (2)verificările în teren ale culturilor de usturoi înființate se realizează de către echipe mixte formate din experți din cadrul DAJ și APIA.

În cazul în care suma totală de plată care urmează să fie acordată beneficiarilor depășește resursele financiare totale, prevăzute în actul normativ, suma cuvenită fiecărui beneficiar se va reduce proporțional.

Prin instituirea schemei de ajutor de stat se va asigura un grant financiar care se acordă producătorilor agricoli ce își desfășoară activitatea în domeniul producției primare de produse agricole, în vederea compensării parțiale a pierderilor la cultura de usturoi înființată în toamna anului 2023 – primăvara anului 2024, în contextul crizei provocate de agresiunea Rusiei împotriva Ucrainei.

Proiectul poate fi consultat accesând următorul link: [https://www.madr.ro/proiecte-de-acte-normative/8778-proiect-og-nf-usturoi-08-02-2024.html](https://madr.ro/proiecte-de-acte-normative/8778-proiect-og-nf-usturoi-08-02-2024.html)

Sursa: MADR

\*

MADR: Proiect pentru aprobarea plafoanelor alocate ajutoarelor naționale tranzitorii în sectorul zootehnic, în transparență decizională

Ministerul Agriculturii și Dezvoltării Rurale a lansat miercuri, 7 februarie 2024, în consultare publică un proiect de Hotărâre pentru aprobarea plafoanelor alocate ajutoarelor naţionale tranzitorii în sectorul zootehnic, pentru anul de cerere 2023.

Prezentul proiect de act normativ aprobă plafoanele alocate ajutoarelor naționale tranzitorii în sectorul zootehnic pentru anul de cerere 2023 și stabilește modalitatea de calcul al cuantumului per unitatea de măsură al ajutoarelor naționale tranzitorii în sectorul zootehnic, pentru schema decuplată de producție, specia bovine, în sectorul lapte, pentru schema decuplată de producție, specia bovine, în sectorul carne și pentru schema cuplată de producție, speciile ovine/caprine.

Impactul bugetar este de circa 670.271.000 lei, respectiv 134.768.480 euro de la bugetul de stat, prin bugetul aprobat Ministerului Agriculturii și Dezvoltării Rurale pe anul 2024, reprezentând plăți naționale tranzitorii pentru anul de cerere 2023.

Cetățenii și instituțiile interesate pot transmite în scris opinii/propuneri/sugestii în termen de 10 zile de la data publicării, la adresele de email: anne.niculescu@madr.ro și mihaela.petre@madr.ro

Persoanele sau organizaţiile interesate care transmit în scris propuneri, sugestii sau opinii cu privire la proiectul de act normativ supus dezbaterii publice vor specifica articolul sau articolele din proiectul de act normativ la care se referă, menţionând data trimiterii şi datele de contact ale expeditorului.

**Documente**

[proiect-HG-aprobare-plafoane-ANT.pdf](https://www.fonduri-structurale.ro/descarca-document/66096)

Sursa: MADR

\*

Asistență Tehnică: Ghidul privind asigurarea asistenței tehnice pentru implementarea Strategiilor ITI prevăzute în cadrul Acordului de Parteneriat, lansat în consultare publică

Autoritatea de Management pentru Programul Asistență Tehnică a lansat în consultare publică Ghidul Solicitantului – Condiții specifice de accesare a fondurilor din Programul Asistenţă Tehnică 2021-2027 P2- Îmbunătățirea capacității de gestionare și implementare şi asigurarea transparenţei fondurilor FEDR, FC, FSE+, FTJ -Asigurarea AT pentru implementarea Strategiilor ITI prevăzute în cadrul Acordului de Parteneriat.

Solicitanții eligibili:

* Asociația pentru Dezvoltare Intercomunitară ITI – Delta Dunării (ADI ITI DD);
* Asociația pentru Dezvoltare Intercomunitară (ADI) ITI Microregiunea Țara Făgărașului;
* Asociația de Dezvoltare Intercomunitară ”Moții, Țara de Piatră” (ADI MTP);
* Asociația de Dezvoltare Teritorială Integrată (ADTI) Valea Jiului.

Bugetu apelului este de 10.000.000 euro.

Activități eligibile:

Tip intervenție – Sprijin pentru implementarea Strategiilor ITI prevăzute în cadrul Acordului de Parteneriat

* rambursarea costurilor salariale ale personalului ADI ITI;
* asigurarea condițiilor logistice și cheltuielilor de deplasare ale personalului ADI ITI;
* instruirea personalului dedicat coordonării ITI;
* susținerea activităților de promovare și comunicare, inclusiv de informare/pregătire a beneficiarilor;
* actualizarea/revizuirea/recalibrarea strategiilor.

Eventualele observații/recomandări cu privire la documentele supuse consultării publice se transmit până la data de 21 februarie 2024, la adresa de e-mail: secretariat.dgatpe@mfe.gov.ro.

**Documente**

[PT - GS ITI din AP (consultare).zip](https://www.fonduri-structurale.ro/descarca-document/66074)

Sursa: MIPE

🏵🏵🏵

PNRR

PNRR: Apelurile privind bateriile și panourile fotovoltaice au fost relansate!

Ministerul Energiei, în calitate de coordonator de reforme și/sau investiții pentru Componenta 6 – Energie, din Planul Național de Redresare și Reziliență al României, a anunţat relansarea apelurilor privind sprijinirea investițiilor în baterii și panouri fotovoltaice.

***Sprijinirea investițiilor în dezvoltarea capacităților de stocare a energiei electrice (baterii)***

**Obiectivul apelului** de proiecte este punerea în funcţiune a unei capacități de minimum 240 MW (sau 480 MWh) de stocare a energiei electrice în baterii, până la 30 Iunie 2026, contribuind la atingerea obiectivelor asumate de România în cadrul PNRR, în urma unui apel de proiecte cu criterii de selecție care asigură conformitatea cu Ghidul tehnic „a nu prejudicia în mod semnificativ” (2021/C58 /01).

**Solicitanți eligibili**

Pot aplica microîntreprinderile, întreprinderile mici, întreprinderile mijlocii și întreprinderile mari care au înscrise în actul constitutiv activități privind producerea și comercializarea de energie electrică, corespunzătoare diviziunii 35: „Producția și furnizarea de energie electrică și termică, gaze, apă caldă și aer condiționat” din clasificarea codurilor CAEN rev. 2 sau echivalent.

**Bugetul total** aferent schemei este de 79.600.000 euro.

Finanțarea publică din fonduri europene prin bugetul PNRR este 100% din costurile eligibile, cu respectarea regulilor de ajutor de stat.

**Activități eligibile**

* Achiziţionarea de instalaţii/echipamente pentru construirea de capacități noi de stocare a energiei electrice în baterii.
* Construcţii care fac obiectul proiectului de stocare a energiei electrice în baterii.

Apelul de proiecte lansat este apel competitiv (Procedură de ofertare concurenţială), cu depunere la termen, între:

* 8 februarie 2024, ora 00:00 – data deschiderii apelului;
* 21 martie 2024, ora 00:00 – data închiderii apelului.

Procedura de ofertare concurenţială pentru selecţia proiectelor se lansează prin [***platforma electronică dedicată PNRR***](https://proiecte.pnrr.gov.ro/#/home). Formularul ofertei concurențiale și toate anexele acesteia solicitate prin ghid (în limba română), vor fi încărcate în platforma electronică dedicată PNRR, conform [***Manualului de instrucțiuni***](https://energie.gov.ro/wp-content/uploads/2023/04/Manual-inscriere.pdf) elaborat de MIPE-STS.

[***Descarcă***](https://www.fonduri-structurale.ro/descarca-document/66107) documentele

***Sprijinirea investiţiilor în construirea de noi capacităţi de producție, asamblare și reciclare a bateriilor, și pentru sprijinirea investițiilor în construirea de noi capacităţi de producție, asamblare și reciclare a celulelor şi panourilor fotovoltaice***

**Obiectivele apelului** de proiecte sunt:

* punerea în funcţiune a unei capacități de minimum 2 GW/an de producție și/sau asamblare și reciclare a bateriilor, până la 30 iunie 2026, contribuind la atingerea obiectivelor asumate de România în cadrul PNRR – Componenta C6. Energie, măsura de investiții I.4. Lanț industrial de producție și/sau asamblare și/sau reciclare a bateriilor, a celulelor şi panourilor fotovoltaice (inclusiv echipamente auxiliare), precum şi noi capacităţi de stocare a energiei electrice;
* punerea în funcţiune a unei capacități de minimum 200 MW/an de producție și/sau asamblare și reciclare a celulelor sau panourilor fotovoltaice, până în 30 iunie 2026, contribuind la atingerea obiectivelor asumate de România în cadrul PNRR – Componenta C6. Energie, măsura de investiții I.4. Lanț industrial de producție și/sau asamblare şi reciclare a bateriilor, a celulelor şi panourilor fotovoltaice (inclusiv echipamente auxiliare), precum şi noi capacităţi de stocare a energiei electrice.

**Solicitanţi eligibili** în cadrul apelului sunt microîntreprinderile, întreprinderile mici, întreprinderile mijlocii și întreprinderile mari care au înscrise în actul constitutiv cel puţin una dintre activităţile având codurile CAEN (sau echivalent):

* 3832 – Recuperarea materialelor reciclabile sortate,
* 2720 – Fabricarea bateriilor și acumulatorilor,
* 2790 – Fabricarea altor echipamente electrice.

**Bugetul total** aferent apelului de proiecte este de 199.000.000 euro, defalcat după cum urmează:

* Realizarea capacităţilor noi de producție și/sau asamblare și reciclare a bateriilor: 149.250.000 euro
* Realizarea capacităţilor noi de producție și/sau asamblare și reciclare a celulelor si panourilor fotovoltaice inclusiv reciclarea: 49.750.000 euro.

**Activități eligibile:**

* Achiziţionarea de instalaţii/echipamente pentru construirea de capacități noi de producție și/sau asamblare și reciclare a bateriilor;
* Achiziţionarea de instalaţii/echipamente pentru construirea de capacități noi de producție și/sau asamblare și reciclare a celulelor şi panourilor fotovoltaice.

Apelul de proiecte lansat este apel competitiv (Procedură de ofertare concurenţială), pe bază de criterii de selecţie şi punctaj, cu depunere la termen, între:

* 8 februarie 2024, ora 09:00 – data deschiderii apelului;
* 21 martie 2024, ora 17:00 – data închiderii apelului.

Procedura de ofertare concurenţială pentru selecţia proiectelor se lansează prin [***platforma electronică dedicată PNRR***](https://proiecte.pnrr.gov.ro/#/home). Formularul ofertei concurențiale și toate anexele acesteia solicitate prin ghid (în limba română), vor fi încărcate în platforma electronică dedicată PNRR, conform [***Manualului de instrucțiuni***](https://energie.gov.ro/wp-content/uploads/2023/04/Manual-inscriere.pdf) elaborat de MIPE-STS.

**Documente**

[PNRR - Baterii.zip](https://www.fonduri-structurale.ro/descarca-document/66107)

[PNRR - Panouri fotovoltaice.zip](https://www.fonduri-structurale.ro/descarca-document/66108)

Sursa: Ministerul Energiei

\*

PNRR: Întrebări și răspunsuri privind apelul pentru asigurarea eficienței energetice în sectorul industrial

Ministerul Energiei a publicat joi, 8 februarie 2024, o listă cu întrebări și răspunsuri pe apelul nr. 3 de finanțare, Componenta C.6 – Investiția I.5 – Asigurarea eficienței energetice în sectorul industrial, din cadrul Planului Național de Redresare și Reziliență.

Lista este disponibilă [***aici.***](https://energie.gov.ro/qa-intrebari-si-raspunsuri-pnrr-c-6-i-5/)

Sursa: Ministerul Energiei

\*

O nouă actualizare a calendarului apelurilor PNRR

Ministerul Investițiilor și Proiectelor Europene a publicat miercuri, 7 februarie 2024, calendarul apelurilor PNRR, actualizat la data de 31 ianuarie 2024.

**Documente**

[Calendarul apelurilor actualizat la data de 31.01.2024.xlsx](https://www.fonduri-structurale.ro/descarca-document/66101)

Sursa: MIPE

🏵🏵🏵

Apeluri – Finanțări

APIA primește cereri de solicitare aferente schemei de ajutor de stat pentru susținerea activitații crescătorilor din sectorul suin și avicol în contextul crizei provocate de agresiunea Rusiei împotriva Ucrainei

Agenția de Plăți și Intervenție pentru Agricultură (APIA) informează potențialii beneficiari că **până la data de** **14.03.2024 inclusiv**, **primește cereri de solicitare aferente schemei de ajutor de stat pentru susținerea activitații crescătorilor din sectorul suin și avicol în contextul crizei provocate de agresiunea Rusiei împotriva Ucrainei.**

**Valoarea totală maximă** a schemei de ajutor de stat este de:

– 126.694.400,00 lei reprezentând echivalentul a 25.600.000,00 euro, pentru sectorul suin;

– 151.934.300,00 lei reprezentând echivalentul a 30.700.000,00 euro, pentru sectorul avicol

și se asigură de la bugetul de stat, prin bugetul Ministerului Agriculturii şi Dezvoltării Rurale (MADR) pe anul 2024.

**Cuantumul** ajutorului de stat este de:

1. 100 euro/UVM pentru capacitatea de producție suine la îngrășat și/sau animale de reproducție, respectiv scoafe și/sau scrofițe montate;
2. 100 euro/UVM pentru capacitatea de producție pui de carne, pui de curcă, găini reproducție rase grele și/sau tineret de reproducție, găini ouătoare și/sau tineret de înlocuire, precum și pui de găină eclozionați și/sau pui de curcă eclozionați.

Cererile de solicitare a ajutorului de stat și documentele justificative se depun/ transmit la Centrele Judeţene ale APIA, respectiv al Municipiului Bucureşti pe raza cărora își au sediul social sau unde au depus cererea de plată pentru M14 sau DR 06.

Documentele depuse/transmise în copie de către beneficiar vor purta sintagma „conform cu originalul”, vor fi datate şi însuşite prin semnătură de către beneficiar.

**Valoarea totală a ajutorului ce poate fi acordată pentru fiecare beneficiar nu depăşeşte echivalentul în lei a 280.000 euro**.

Cursul utilizat este cel stabilit la rata de schimb de **4,9334 lei pentru 1 euro**.

Schema se cumulează cu orice alte scheme de sprijin finanţate de la bugetul de stat pe secţiunea 2.1 – Cuantumuri limitate ale ajutoarelor pct. 62 lit. a) întreprinderi care îşi desfăşoară activitatea în domeniul producţiei primare de produse agricole din Comunicarea Comisiei Europene (2023/C 1.188), cu respectarea pragului maxim de 280.000 euro/beneficiar.

**Plata ajutorului de stat se efectuează de către APIA – Aparat Central până la data de 30 iunie 2024**, în baza cererilor autorizate la plată de către Centrele APIA. Se pot efectua plăți și după această dată pentru conturi invalide, dar nu mai târziu de 31 decembrie 2024.

Informațiile privind beneficiarii, condițiile de eligibilitate, documentele ce însoțesc cererea de solicitare a ajutorului de stat, precum și Ghidul solicitantului se regăsesc publicate pe site-ul APIA[**www.apia.org.ro**](http://www.apia.org.ro/) .

**Legislație:**

Ordonanţa Guvernului nr. 12/2024 privind instituirea unei scheme de ajutor de stat pentru sustinerea activității crescătorilor din sectoarele suin și avicol, în perioada 1 august 2022-31 august 2023, în contextul crize provocate de agresiunea Rusiei împotriva Ucrainei.

\*

MADR: A fost aprobată schema de ajutor de stat „Creditul Fermierului”

Ministerul Agriculturii și Dezvoltării Rurale a anunțat că în ședința Guvernului din 08 februarie 2024 a fost adoptată Ordonanța de urgență privind aprobarea schemei de ajutor de stat Creditul Fermierului, în contextul crizei provocate de agresiunea Rusiei împotriva Ucrainei.

Prezentul act normativ vizează creșterea accesului la finanțare pentru fermieri, prin instituirea unei scheme de ajutor de stat „Creditul Fermierului”, prin care MADR acordă un ajutor de stat, sub formă de grant, care acoperă componenta de dobândă, reprezentând partea de ROBOR la 3 luni, acordată pe o perioadă de maximum 60 luni, fără a depăși cuantumul nominal stabilit prin acordul de finanțare, dar nu mai mult de echivalentul în lei al sumei de 280.000 de euro/beneficiar. Rata dobânzii aferentă creditelor este formată din ROBOR la 3 luni plus o marjă de maximum 1,95% pe an.

Bugetul schemei de ajutor de stat are o valoare de maximum 815,5 milioane lei, echivalentul a 164,1 milioane euro şi se asigură în limita sumelor disponibile din contul „Fondul pentru creditare și garantare a creditelor”, precum și a prevederilor bugetare anuale aprobate cu această destinație în bugetul Ministerului Agriculturii și Dezvoltării Rurale.

Beneficiarii eligibili sunt operatorii economici care își desfășoară activitatea în sectorul producției agricole primare definite prin Codurile CAEN 011 - Cultivarea plantelor nepermanente; CAEN 012 - Cultivarea plantelor din culturi permanente; CAEN 013 - Cultivarea plantelor pentru înmulțire; CAEN 014 - Creșterea animalelor și CAEN 015 - Activități în ferme mixte (cultura vegetală combinată cu creșterea animalelor), indiferent de mărimea acestora.

Prin implementarea schemei se estimează acordarea de ajutor de stat unui număr de maximum 3.500 de beneficiari.

Sursa: MADR

\*

PCIDIF: O nouă prelungire a apelului pentru proiecte în domeniul tehnologiilor avansate și crearea de hub-uri de inovare și transfer tehnologic în domenii prioritare

Autoritatea de Management pentru Programul Creștere Inteligentă, Digitalizare și Instrumente Financiare 2021-2027 a publicat luni, 5 februarie 2024, [***Ordinul nr. 318/05.02.2024***](https://www.fonduri-structurale.ro/descarca-document/66088) pentru modificarea Ghidului solicitantului „Sprijin pentru proiecte în domeniul tehnologiilor avansate și crearea de hub-uri de inovare și transfer tehnologic în domenii prioritare” aferent Acțiunii 1.2.

Conform documentului, noul termenul limită de depunere este **5 martie 2024, ora 23:59:59.**

**Documente**

[Ordinul nr. 318 din 05.02.2024.pdf](https://www.fonduri-structurale.ro/descarca-document/66088)

Sursa: MIPE

\*

Dezvoltare Durabilă: Modificări la ghidul privind condițiile de accesare a finanțării pentru proiectele de apă şi apă uzată etapizate

Ministerul Investițiilor și Proiectelor Europene prin Autoritatea de Management pentru Programul Dezvoltare Durabilă (PDD) a publicat luni, 5 februarie 2024, Corrigendumul privind modificarea și completarea Ghidului Solicitantului – Condiții de accesare a finanțării pentru proiectele de apă şi apă uzată etapizate.

Principalele modificări constau în ajustarea bugetului apelului și revizuirea unor anexe.

**Documente**

[PDD - Corrigendumul GS - Condiții de accesare a finanțării pentru proiectele de apă şi apă uzată etapizate.zip](https://www.fonduri-structurale.ro/descarca-document/66089)

Sursa: MIPE

\*

Finanțări de până la 30.000 euro pentru dezvoltarea durabilă a comunităților forestiere din România

Fundația Pădurea de Mâine a dat startul unei noi ediții a Programului Comunitățile Pădurii de Mâine, prin care se acordă finanțări între 3.000 și 30.000 euro pentru dezvoltarea durabilă a comunităților forestiere din România, inclusiv prin promovarea gestionării responsabile a pădurilor.

**Beneficiarii eligibili sunt:**

* Proprietari/administratori de păduri și/sau asociații ale acestora (composesorate, obști de moșneni, obști răzășești, păduri grănicerești și alții);
* Unități Administrativ Teritoriale, deținătoare de pădure/spațiu de împădurire sau asociațiile acestora;
* ONG-uri cu preocupări în managementul sustenabil al pădurilor;
* ONG-urile cu expertiză în conservarea naturii și al managementul ariilor protejate;
* ONG-uri locale, comunitare, întreprinderi sociale, cooperative;
* Instituții de educație (grădinițe, școli, licee, universități) și institute de cercetare în domeniul silviculturii.


Pentru anul 2024 a fost stabilit un buget de 150.000 euro, cu ajutorul căruia se vor finanța proiectele implementate în cele 5 domenii cheie ale programului.

Sursa: <https://padureademaine.ro/fundatia-padurea-de-maine/>

🏵🏵🏵

Din Actualitatea Europeană

CALENDAR 2024 - Beneficiile României în calitate de stat membru al UE - Realizat de Dan Perjovschi

Cu ajutorul artistului Dan Perjovschi, am realizat un calendar aferent anului 2024, cu scopul de a promova beneficiile României în calitate de stat membru al Uniunii Europene.

**Calendarul poate fi descărcat gratuit, în format digital, de aici:**

CALENDAR 2024 - Beneficiile României în calitate de stat membru al UE, realizat de Dan Perjovschi română (3.08 MB - PDF)-[Descărcați](https://romania.representation.ec.europa.eu/document/download/8675f279-208f-401c-8288-495facaa35b9_ro?filename=CE_calendar%20BIROU_2024%20-%20ALBASTRU%20v6.pdf)

\*

Matei Abălaru, câștigătorul din România al concursului UE pentru tinerii traducători

Comisia Europeană îi felicită astăzi pe cei 27 de câștigători ai celei de-a 17-a ediții a concursului său de traducere *Juvenes Translatores*, destinat liceenilor.

Comisia Europeană îi felicită astăzi pe cei [27 de tineri câștigători](https://commission.europa.eu/education/skills-and-qualifications/develop-your-skills/language-skills/juvenes-translatores_ro) ai celei de a **17-a ediții a concursului său de traducere la nivelul UE *Juvenes Translatores***, destinat liceenilor.

Tema concursului din acest an a fost „**Îndrăznim să facem o schimbare**”.

La concursul organizat în luna noiembrie a anului trecut au participat 3 056 de participanți plini de entuziasm, care și-au testat competențele lingvistice prin traducerea unui text în și din oricare dintre cele 24 de limbi oficiale ale UE. Din cele 552 de combinații lingvistice disponibile, elevii din 701 școli din întreaga Uniune Europeană au utilizat 155 de combinații, traducând inclusiv din română în suedeză și din cehă în daneză.

**Din România au fost selectate 33 de școli\*, care au înscris la concurs 160 de elevi.**

Traducătorii Comisiei Europene au selectat câte **un câștigător din fiecare țară a UE**. **Câștigătorul din România este Matei Abălaru, elev la Colegiul Național Mircea cel Bătrân din Constanța**.

Ceremonia de premiere va avea loc la 21 martie 2024, la Bruxelles.

Elevii care au participat la concurs au avut ocazia de a descoperi fascinanta activitate de traducere. Iată părerea unui elev de la o școală din Austria: „*Juvenes Translatores* nu a fost doar un concurs pentru mine, ci și o ocazie de a mă familiariza cu activitatea de traducere. O experiență, o realizare care mi-a permis să văd cât de diferite pot fi limbile, dar și faptul că ele constituie, de fapt, liantul dintre oameni.”

Traducătorii Comisiei au selectat și 247 de elevi care au primit [**mențiuni speciale**](https://commission.europa.eu/education/skills-and-qualifications/develop-your-skills/language-skills/juvenes-translatores_ro) **pentru traducerile lor de excepție.**

**Un număr de 20 de elevi din România au primit mențiuni speciale în cadrul acestei ediții:**

|  |  |  |
| --- | --- | --- |
| **Nume** | **Școală** | **Oraș** |
| Alexandra Barbu | Colegiul Național Neagoe Basarab Oltenița | Oltenița |
| Alexandru Orbu | Colegiul Național Sfântul Sava | București |
| Alexandru-Ștefan Răuțu | Liceul Teoretic George Moroianu | Săcele |
| Alice-Ștefania Rădoi | Liceul Teoretic "Gheorghe Munteanu Murgoci" | Măcin |
| Ana Vlad | Liceul Teoretic "Ovidius" | Constanța |
| Anca Mihaela Dumitrache | Colegiul Național "Costache Negri" | Galați |
| Blanka Szigethi | Colegiul Național Nagy Mózes | Târgu Secuiesc |
| Camelia Dobrean | Colegiul Național "Unirea" | Brașov |
| Daria Cosmina Cloţa | Colegiul Național Mihai Viteazul | Turda |
| Elena Luchian | Colegiul Național "Vasile Alecsandri" | Bacău |
| Éva Kerekes-Máthé | Liceul Teoretic "Bolyai Farkas" | Târgu Mureș |
| Gabriel-Ionuț Fântâneanu | Colegiul Național Al.I.Cuza | Alexandria |
| Hunor Gáspár | Colegiul Național Nagy Mózes | Târgu Secuiesc |
| Iulia-Karina Meszaroș | Liceul Teoretic "Ioan Jebelean" | Sânnicolau-Mare |
| Mihai Mădălin Crețu | Colegiul Tehnic Danubiana Roman | Roman |
| Nafije Bitiq | Colegiul Național Sfântul Sava | București |
| Patricia-Elena Bosoanca | Colegiul Național "Tudor Vladimirescu " | Târgu Jiu |
| Sabina-Ioana Popa | Liceul Teoretic "Gheorghe Munteanu Murgoci" | Măcin |
| Silviu Ştefan Ene | Liceul Teoretic "Mihai Eminescu" | Bârlad |
| Șerban-Alexandru Fifere | Colegiul Național Mircea cel Bătrân | Constanța |

\_\_\_\_\_\_\_\_\_\_\_\_\_\_\_\_\_\_\_\_\_

\* Numărul școlilor participante din fiecare țară UE este egal cu numărul de locuri deținut de țara respectivă în Parlamentul European, selecția școlilor fiind efectuată în mod aleatoriu de calculator.

**Context**

Direcția Generală Traduceri a Comisiei Europene, cu finanțare din partea [programului Erasmus+](https://erasmus-plus.ec.europa.eu/ro), organizează concursul *Juvenes Translatores* în fiecare an începând din 2007, cu scopul de a promova traducerea și multilingvismul. De-a lungul timpului, acest concurs a schimbat viața multora dintre participanți și câștigători. Unii au decis să studieze traducerea la universitate, iar alții s-au alăturat departamentelor de traducere ale Comisiei Europene pentru a efectua un stagiu sau pentru a urma o carieră.

Concursul *Juvenes Translatores* își propune să promoveze studiul limbilor străine în școli și să le ofere tinerilor posibilitatea de a-și face o idee despre meseria de traducător. Concursul li se adresează elevilor de liceu cu vârsta de 17 ani și se desfășoară simultan în toate școlile selectate din UE.

Multilingvismul și, drept urmare, activitatea de traducere au constituit un element integrant al UE încă de la crearea Comunităților Europene. Acest principiu a fost consacrat chiar în primul [regulament](https://eur-lex.europa.eu/legal-content/RO/TXT/?uri=CELEX:31958R0001), adoptat în 1958. De atunci, numărul limbilor oficiale ale UE a crescut de la 4 la 24, odată cu aderarea tot mai multor țări la UE.

**Câștigătorii concursului Juvenes Translatores, ediția 2023-2024:**

| **ȚARA** | **CÂȘTIGĂTORUL** | | **PARTICIPANȚI**  **în funcție de țară** | | |
| --- | --- | --- | --- | --- | --- |
| **Nume,**  **combinația de limbi** | **Numele școlii, orașul** | | **Numărul de școli** | **Numărul de elevi** |
| **Austria** | Clara Bonelli,  FR-DE | Franziskus GYM Wels, Wels | | 19 | 81 |
| **Belgia** | Iness Hamdaoui,  EN-NL | Xaveriuscollege, Borgerhout | | 20 | 96 |
| **Bulgaria** | Памела Калпакчиева,  EN-BG | СУ "Христо Ботев", Карнобат | | 17 | 80 |
| **Croația** | Dominik Mihaljinec,  EN-HR | Srednja škola Krapina, Krapina | | 12 | 52 |
| **Cipru** | Ανδρέας Παναγιώτου,  EL-EN | Λύκειο Κύκκου Πάφου, Πάφος | | 6 | 30 |
| **Cehia** | Magdalena Ulmanová,  EN-CZ | Gymnázium Praha 7, Praha | | 21 | 92 |
| **Danemarca** | Falke Lindegaard Hvidtfeldt,  DE-DA | Rysensteen Gymnasium, Humlebæk | | 14 | 60 |
| **Estonia** | Kertu Reimal,  EN-ET | Rapla Gümnaasium, Rapla | | 7 | 31 |
| **Finlanda** | Adele Kujansivu,  EN-SV | Karleby svenska gymnasium, Karleby | | 14 | 58 |
| **Franța** | Jeanne Fenet,  EN-FR | Lycée Général et Technologique Evariste Galois, Sartrouville | | 79 | 369 |
| **Germania** | Tomasz Raes,  PL-DE | Auguste-Viktoria-Gymnasium Trier (Unesco project school), Trier | | 95 | 369 |
| **Grecia** | Άννα Παναγιωτάκη,  EN-EL | 5ο Γενικό Λύκειο Ηρακλείου, Ηράκλειο | | 21 | 99 |
| **Ungaria** | László Mátyás Kovács,  EN-HU | Nyíregyházi Zrínyi Ilona Gimnázium és Kollégium, Nyíregyháza | | 21 | 90 |
| **Irlanda** | Fionnán Ó Coisdealbha,  EN-GA | Coláiste Chroí Mhuire, Galway | | 13 | 58 |
| **Italia** | Elisa Zuchelli,  EN-IT | IIS Galileo Galilei, Crema | | 76 | 358 |
| **Letonia** | Katrīna Pujate,  EN-LV | Rīgas Centra humanitārā vidusskola, Riga | | 8 | 31 |
| **Lituania** | Gantas Novilas Adomkus  EN-LT | Telšių Žemaitės gimnazija  Telšiai | | 11 | 46 |
| **Luxemburg** | Lena Kraus,  EN-DE | Athénée de Luxembourg (Luxemburg) | | 6 | 30 |
| **Malta** | Amy Pullicino,  EN-MT | De la salle sixth form, Birgu | | 6 | 22 |
| **Țările de Jos** | Pieter Geerse,  EN-NL | Emmauscollege, Rotterdam | | 28 | 90 |
| **Polonia** | Rozalia Wróblewska,  EN-PL | IX Liceum Ogólnokształcące im. Klementyny offmanowej, Warszawa | | 52 | 211 |
| **Portugalia** | João Francisco Cardoso Fontes,  EN-PT | Colégio de Nossa Senhora da Assunção, Anadia | | 21 | 94 |
| **România** | Matei Abălaru,  EN-RO | Colegiul Național Mircea cel Bătrân, Constanța | | 33 | 160 |
| **Slovacia** | Sára Mária Hollaarová,  NL-SK | Cirkevné gymnázium Štefana Mišíka, Spišská Nová Ves | | 14 | 63 |
| **Slovenia** | Helena Obid,  EN-SL | Gimnazija Jurija Vege Idrija, Idrija | | 8 | 35 |
| **Spania** | Elena  Gómez Rodríguez,  EN-ES | International School SEK-Ciudalcampo, San Sebastián de los Reyes | | 59 | 277 |
| **Suedia** | Ivar Lasses,  EN-SV | Tumba gymnasium, Tumba | | 20 | 74 |
| **TOTAL** | | | 701 | | 3056 |

**Informații suplimentare**

[Anunțul lansării concursului](https://ec.europa.eu/commission/presscorner/detail/ro/IP_22_5222)

[Site-ul Juvenes Translatores](https://commission.europa.eu/education/skills-and-qualifications/develop-your-skills/language-skills/juvenes-translatores_ro)

[Juvenes Translatores pe Instagram](https://www.instagram.com/translatingforeurope/)

[@translatores](https://twitter.com/translatores)

\*

Comisia adoptă o versiune revizuită a Comunicării privind definirea pieței în cazurile de concurență

Comisia Europeană a adoptat astăzi o [comunicare revizuită privind definirea pieței](https://competition-policy.ec.europa.eu/document/26c374a4-dd03-4a91-a938-0c73ce2dce6a_en) (denumită în continuare „comunicarea”). Definirea pieței implică identificarea limitelor concurenței dintre întreprinderi atunci când se evaluează concentrările economice și majoritatea cazurilor antitrust. Comunicarea revizuită aliniază orientările Comisiei la noile realități ale pieței, precum și la evoluțiile practicii decizionale a Comisiei și la jurisprudența UE. Comunicarea va spori transparența și securitatea juridică pentru întreprinderi, va facilita respectarea legii și va contribui la o aplicare mai eficientă a normelor în materie de concurență.

De la adoptarea, în 1997, a Comunicării privind definirea pieței, comunicarea publicată astăzi este prima care aduce o revizuire. Aceasta reflectă evoluțiile semnificative din anii care s-au scurs, în special gradul ridicat de digitalizare și noile modalități de a oferi bunuri și servicii, precum și natura interconectată a schimburilor comerciale. Orientările revizuite sunt rezultatul unui proces de revizuire aprofundat și cuprinzător, lansat în [aprilie 2020](https://competition-policy.ec.europa.eu/public-consultations/2020-market-definition-notice_en#evaluation-results), care a implicat colectarea de feedback de la părțile interesate atât în [etapa de evaluare](https://ec.europa.eu/commission/presscorner/detail/ro/IP_20_1187), cât și în contextul [consultării publice](https://ec.europa.eu/commission/presscorner/detail/ro/ip_22_6528) referitoare la proiectul de text. Acestea reflectă orientările privind politicile din comunicarea Comisiei intitulată [„O politică în domeniul concurenței adaptată noilor provocări”](https://competition-policy.ec.europa.eu/about/competition-policy-fit-new-challenges_en) din noiembrie 2021. Revizuirea comunicării este un element central pentru ambiția Comisiei de a oferi transparență și previzibilitate în asigurarea respectării legislației în materie de concurență, inclusiv prin orientări, în toate sectoarele și la nivel sectorial, inclusiv pentru sectoarele strategice.

**Elemente-cheie ale Comunicării revizuite privind definirea pieței**

Comunicarea revizuită privind definirea pieței oferă orientări extinse și actualizate cu privire la abordarea urmată de Comisie pentru definirea pieței. Comunicarea este o compilație și o adaptare la circumstanțele moderne a principiilor, metodologiei, jurisprudenței și bunelor practici aplicate pentru definirea piețelor în cazurile antitrust și în cazurile de concentrări economice. În special, **comunicarea revizuită** include următoarele **elemente-cheie**:

* **orientări mai accesibile** datorită unei structuri detaliate și unor exemple concrete, care ilustrează aplicarea în practică a conceptelor de definire a pieței;
* o descriere a **principiilor generale** pentru definirea pieței;
* recunoașterea importanței pentru definirea pieței a parametrilor care nu sunt legați de prețuri, printre care **inovarea, calitatea, aprovizionarea sigură și durabilitatea**;
* orientări specifice privind aplicarea conceptelor de definire a pieței în **circumstanțe specifice**, printre care:
* **piețele digitale**, cum ar fi în cazul piețelor multilaterale și al „ecosistemelor digitale” (de exemplu, produsele construite în jurul unui sistem de operare mobil);
* **sectoarele cu un grad ridicat de inovare,** în care întreprinderile concurează în domeniul inovării, inclusiv prin dezvoltarea de noi produse;
* clarificări privind **evaluările dinamice și prospective**, în special pe piețele care fac obiectul unor tranziții structurale, cum ar fi schimbări tehnologice sau de reglementare;
* orientări mai detaliate privind **definirea pieței geografice**, axate pe factorii care pot justifica definirea piețelor ca fiind globale, la nivelul SEE, naționale sau locale, precum și privind rolul importurilor atunci când se definește piața geografică relevantă;
* clarificări referitoare la diverse **tehnici cantitative** utilizate la definirea piețelor, cum ar fi testul SSNIP („small but significant and non-transitory increase in price” - creșterea ușoară, dar semnificativă și netranzitorie a prețurilor);
* orientări privind indicatorii alternativi relevanți pentru **calcularea cotelor de piață**, cum ar fi cotele bazate pe vânzări sau pe capacitate ori cotele bazate pe indicatori de utilizare, de exemplu numărul de utilizatori (activi) sau de accesări ale site-urilor web;
* o imagine de ansamblu cuprinzătoare a diferitelor **surse de dovezi** și a forței lor probante pentru analizele de definire a pieței.

Comunicarea reamintește faptul că definirea pieței constituie o etapă intermediară a evaluării generale a concurenței. Aceasta analizează toate constrângerile relevante ale întreprinderii (întreprinderilor) implicată (e) pe piețele produsului sau geografice relevante, analiză care poate include o evaluare a barierelor la intrare sau în calea extinderii, a impactului economiilor de scară (inclusiv cele care decurg din activități din afara pieței) sau a efectele rețelelor, a accesului la active și mijloace de producție, precum și a diferențierii produselor.

**Contextul procesului de revizuire**

În [aprilie 2020](https://ec.europa.eu/commission/presscorner/detail/ro/ip_20_1187), Comisia a lansat o [evaluare](https://competition-policy.ec.europa.eu/public-consultations/2020-market-definition-notice_en#evaluation-results) a actualei Comunicări privind definirea pieței.

[În iulie 2021](https://ec.europa.eu/commission/presscorner/detail/en/ip_21_3585), Comisia a publicat rezultatele evaluării proprii, care au arătat că, deși comunicarea din 1997 rămâne extrem de relevantă și este, în general, adecvată scopului, sunt necesare anumite actualizări și clarificări pentru a o alinia la evoluțiile practicii Comisiei, la jurisprudența instanțelor UE, precum și la noile realități ale pieței. În cursul etapei de evaluare, peste 100 de părți interesate și-au făcut cunoscute opiniile, care au fost luate în considerare și incluse într-un proiect de comunicare revizuită.

Proiectul de comunicare revizuită a fost publicat în [noiembrie 2022](https://ec.europa.eu/commission/presscorner/detail/ro/ip_22_6528), cu scopul de a colecta feedback de la părțile interesate. Ca răspuns la consultarea publică, aproximativ 70 de părți interesate au transmis [observații](https://competition-policy.ec.europa.eu/public-consultations/2022-market-definition-notice_en) care au fost luate în considerare în textul final adoptat astăzi. În plus, [autoritățile naționale de concurență](https://competition-policy.ec.europa.eu/system/files/2023-04/Joint_ECN_statement_on_the_revised_MDN.pdf) de la nivel european au participat activ la revizuire, oferind feedback și împărtășindu-și expertiza.

**Contextul definirii pieței**

Definirea pieței este un instrument de delimitare a conceptului de concurență între societăți. Definirea pieței relevante a produsului și a pieței geografice relevante are drept scop identificarea concurenților efectivi sau potențiali care influențează deciziile comerciale ale societăților, de exemplu deciziile privind aprovizionarea practicate de acestea. Or tocmai din această perspectivă definirea pieței permite, printre altele, calcularea cotelor de piață, care poate oferi informații relevante privind evaluarea puterii de piață.

Definirea pieței contribuie la înțelegerea mediului concurențial în care își desfășoară activitatea firmele, atât la un moment dat, cât și într-un mod mai dinamic. Întrucât piețele nu sunt statice, această analiză trebuie repetată pentru fiecare caz în parte pentru a lua în considerare schimbările intervenite în procesele de producție, preferințele consumatorilor și alte caracteristici ale pieței, cum ar fi ciclurile de inovare, lanțurile de aprovizionare, particularitățile piețelor digitale și ale modelelor de afaceri conexe, precum și ușurința accesului la noi furnizori sau ca răspuns la modificările legislative. În mod similar, componenta geografică a unei piețe face, de asemenea, obiectul unei noi evaluări în fiecare caz, ceea ce poate conduce la o gamă de piețe: de la piețe locale la piețe globale, în funcție de modul în care acestea funcționează efectiv în practică, în special din perspectiva consumatorilor și a clienților.

Comunicarea privind definirea pieței oferă orientări privind principiile și bunele practici folosite de Comisie atunci când aplică conceptele de piață relevantă a produsului și de piață geografică relevantă în contextul asigurării respectării legislației Uniunii în materie de concurență.

**Informații suplimentare**

Accesați [pagina web](https://competition-policy.ec.europa.eu/public-consultations/2020-market-definition-notice_en#evaluation-results) a DG Concurență care conține (i) contribuțiile părților interesate prezentate în contextul evaluării, (ii) rezultatele consultării privind proiectul de comunicare revizuită, (iii) evaluarea documentului serviciilor Comisiei și (iv) studiul complementar pregătit pentru evaluare.

La această adresă sunt disponibile întrebări și răspunsuri pe această [temă.](https://ec.europa.eu/commission/presscorner/detail/en/QANDA_23_6002)

\*

Comisia salută acordul provizoriu de interzicere a tuturor utilizărilor intenționate rămase ale mercurului toxic în UE

Comisia salută acordul politic provizoriu la care au ajuns Parlamentul European și Consiliul cu privire la [propunerea Comisiei de revizuire a Regulamentului privind mercurul](https://environment.ec.europa.eu/news/zero-pollution-commission-proposes-ban-all-remaining-intentional-uses-mercury-eu-2023-07-14_en#:~:text=Today%2C%20the%20European%20Commission%20has,mercury%20in%20the%20EU%20annually.). Având în vedere disponibilitatea alternativelor, Regulamentul revizuit privind mercurul va **interzice ultimele utilizări intenționate rămase ale mercurului în UE**. **Prin interzicerea utilizării amalgamului dentar** începând cu 1 ianuarie 2025 și prin **introducerea unei interdicții privind fabricarea, importul și exportul anumitor lămpi cu conținut de mercur**, acest regulament revizuit **va proteja și mai mult europenii împotriva mercurului toxic**. Aceasta reprezintă un important pas înainte pentru protejarea sănătății umane, precum și pentru obținerea unor beneficii semnificative pentru mediu, în conformitate cu obiectivul ambițios al UE de reducere la zero a poluării.

Noua lege va ajuta UE și statele sale membre să își îndeplinească angajamentele asumate în cadrul [Pactului verde european](https://commission.europa.eu/strategy-and-policy/priorities-2019-2024/european-green-deal_en), al [Strategiei pentru promovarea sustenabilității în domeniul substanțelor chimice](https://ec.europa.eu/commission/presscorner/detail/en/ip_20_1839) și al [Planului de acțiune privind reducerea la zero](https://ec.europa.eu/commission/presscorner/detail/en/ip_21_2345) a poluării.

Statele membre vor trebui să treacă de la amalgam dentar la materiale de umplutură dentară fără mercur. De asemenea, acestea vor trebui să înceteze să producă și să exporte lămpi care conțin mercur, înlocuindu-le în schimb cu alternative fără mercur, cum ar fi LED-urile, care sunt, de asemenea, mai eficiente din punct de vedere energetic. Aceste măsuri sunt aliniate la cele adoptate în temeiul altor acte legislative relevante ale UE, cum ar fi [Regulamentul privind restricțiile de utilizare a substanțelor periculoase](https://eur-lex.europa.eu/legal-content/EN/TXT/?uri=CELEX:32011L0065) (RoHS).

**Rezultate specifice**

* Utilizarea și exportul de amalgam dentar vor fi interzise până la 1 ianuarie 2025.
* O derogare limitată și temporară până la 30 iunie 2026 pentru utilizarea, fabricarea și importul de amalgam dentar va fi permisă pentru statele membre care au nevoie de mai mult timp pentru a-și adapta sistemul național de sănătate.
* Utilizarea, fabricarea și importul de amalgam dentar vor continua să fie permise pentru nevoi medicale specifice atunci când un medic consideră că este strict necesar.
* Fabricarea, importul și exportul a șase lămpi suplimentare care conțin mercur vor fi interzise începând cu 31 decembrie 2025 sau 30 iunie 2026, în funcție de categoria lămpilor.

**Următoarele etape**

Parlamentul European și Consiliul vor trebui acum să adopte în mod oficial noul regulament înainte de a putea intra în vigoare. Acesta va intra în vigoare la 20 de zile de la data publicării în Jurnalul Oficial al UE.

**Istoricul dosarului**

Mercurul este o substanță foarte toxică, care reprezintă o amenințare globală și majoră pentru sănătatea umană și pentru mediu. Este utilizat în procese industriale și într-o varietate de produse, inclusiv în lămpi și amalgam dentar. Expunerea la niveluri ridicate de mercur poate dăuna sistemului nervos central, plămânilor, rinichilor și sistemului imunitar.

[Regulamentul privind mercurul](https://eur-lex.europa.eu/legal-content/EN/TXT/?uri=CELEX%3A02017R0852-20231016) protejează sănătatea umană și mediul împotriva emisiilor antropice și a evacuărilor de mercur. În acest sens, directiva abordează întregul ciclu de viață al mercurului, de la extracția minieră primară a mercurului până la eliminarea finală a deșeurilor de mercur. Regulamentul existent interzicea deja utilizarea amalgamului dentar pentru copii și femeile însărcinate începând cu 1 iulie 2018.

În plus, [Convenția de la Minamata privind mercurul](https://eur-lex.europa.eu/EN/legal-content/summary/minamata-convention-on-mercury.html) este principalul cadru juridic internațional care vizează protejarea sănătății umane și a mediului împotriva emisiilor antropice și a evacuărilor de mercur în aer, apă și sol. La fel ca Regulamentul privind mercurul, acesta abordează întregul ciclu de viață al mercurului.

La 14 iulie 2023, Comisia a adoptat [propunerea de revizuire a Regulamentului privind mercurul](https://ec.europa.eu/transparency/documents-register/detail?ref=COM(2023)395&amp;lang=en). Legea este esențială pentru controlul poluării cu mercur. De asemenea, pune în aplicare obligațiile internaționale în UE, în special Convenția de la Minamata.

**Pentru mai multe Informații**

[Propunerea Comisiei de revizuire a Regulamentului privind mercurul (](https://environment.ec.europa.eu/news/zero-pollution-commission-proposes-ban-all-remaining-intentional-uses-mercury-eu-2023-07-14_en#:~:text=Today%2C%20the%20European%20Commission%20has,mercury%20in%20the%20EU%20annually.) 14 iulie 2023)

[Evaluarea impactului](https://ec.europa.eu/transparency/documents-register/detail?ref=SWD(2023)396&amp;lang=en&lang=en)

\*

Comisia salută acordul provizoriu menit să consolideze bugetul pe termen lung al UE și să stimuleze competitivitatea și suveranitatea Europei

Comisia Europeană salută acordul provizoriu dintre Parlamentul European și Consiliu privind **revizuirea cadrului financiar multianual (CFM)** 2021-2027 și **lansarea platformei „Tehnologii strategice pentru Europa” (STEP)**.

După adoptarea bugetului revizuit, **Uniunea va putea să continue să obțină rezultate concrete în ceea ce privește prioritățile noastre comune și să abordeze provocările** cu care se confruntă Europa, în beneficiul cetățenilor europeni și nu numai. În special, revizuirea CFM va permite alocarea unui pachet multianual de sprijin în valoare de 50 miliarde EUR pentru Ucraina. În urma revizuirii se vor furniza resurse suplimentare pentru abordarea provocărilor legate de migrație și pentru sprijinirea partenerilor din Balcanii de Vest, din vecinătatea sudică și din alte zone. Prin această revizuire, bugetul UE va putea să ajute într-un mod mai adecvat statele membre afectate de dezastre naturale și țările care se confruntă cu crize umanitare.

În plus, viitoarea platformă STEP va sprijini industriile-cheie și tehnologiile critice din UE pentru a consolida competitivitatea și suveranitatea europeană, cu un potențial estimat al investițiilor de până la 50 de miliarde EUR în întreaga UE. STEP va pune în comun resursele din programele de finanțare existente ale UE și va promova sinergiile dintre acestea, inclusiv fondurile aferente politicii de coeziune și [Mecanismului de redresare și reziliență](https://commission.europa.eu/business-economy-euro/economic-recovery/recovery-and-resilience-facility_ro) (MRR).

Aceste acorduri marchează încheierea negocierilor privind revizuirea la jumătatea perioadei a bugetului UE pe termen lung, după acordul provizoriu de luni privind Mecanismul pentru Ucraina.

**Elemente-cheie ale revizuirii cadrului financiar multianual 2021-2027**

Acordul provizoriu privind revizuirea Regulamentului privind CFM va face posibilă:

* **Instituirea Rezervei pentru Ucraina, de sprijinire a acestei țări** prin granturi în valoare de până la 17 miliarde EUR, completate de o acoperire bugetară pentru împrumuturi de până la 33 miliarde EUR. Cu o capacitate totală de 50 miliarde EUR în perioada 2024-2027, Mecanismul pentru Ucraina va răspunde nevoilor imediate, redresării și modernizării Ucrainei pe calea către UE.
* **O majorare pentru a face față migrației și provocărilor externe**, de 9,6 miliarde EUR, va sprijini dimensiunile internă și externă ale migrației și va ajuta partenerii din Balcanii de Vest, din vecinătatea sudică și din afara acesteia.
* **Un răspuns mai ferm la provocările neprevăzute**: începând din 2021, bugetul UE a fost mobilizat pentru a face față unor crize repetate. Pentru a se asigura că bugetul UE poate răspunde în continuare unor circumstanțe neprevăzute, Instrumentul de flexibilitate va fi consolidat cu 2 miliarde EUR. **Rezerva pentru solidaritate și ajutoare de urgență este consolidată** cu 1,5 miliarde EUR pentru a oferi bugetului UE capacitatea de a reacționa rapid la crizele umanitare și de a sprijini statele membre afectate de dezastre naturale.
* **Instituirea unui nou instrument** care să ofere o soluție durabilă pentru finanțarea costurilor legate de NextGenerationEU.

Pentru a reduce impactul revizuirii CFM asupra bugetelor naționale, Parlamentul European și Consiliul au convenit asupra unor ajustări în cadrul bugetului UE. Acestea vor fi combinate cu măsuri de reducere la minimum a efectelor asupra punerii în aplicare a programelor UE. Printre aceste măsuri se numără posibilitatea de a reutiliza dezangajări anterioare pentru Orizont Europa și o ajustare anuală echilibrată pentru programul „UE pentru sănătate”. Comisia va depune în prezent eforturi pentru ca aceste redistribuiri să se facă în cel mai bun mod posibil, adică să se asigure faptul că toate fondurile sunt utilizate astfel încât să rezulte o valoare adăugată maximă pentru cetățenii, întreprinderile și regiunile europene și nu numai.

Comisia va prezenta un buget rectificativ pe 2024 pentru a pune în aplicare CFM revizuit și pentru a-și actualiza programarea financiară până în 2027 în timp util.

**Lansarea platformei „Tehnologii strategice pentru Europa”**

În prezent, Comisia are sarcina de a face operațională platforma STEP pentru a stimula competitivitatea industriei UE.

* Această inițiativă se axează pe investiții în dezvoltarea și fabricarea de tehnologii critice în trei sectoare strategice: tehnologii digitale și bazate pe progrese și inovații științifice radicale, biotehnologii și tehnologii curate.
* STEP va pune în comun resursele diferitelor programe de investiții existente ale UE și va încuraja sinergiile dintre acestea: InvestEU, Fondul pentru inovare, Orizont Europa, UE pentru sănătate, Europa digitală și Fondul european de apărare.
* Fondul european de apărare va beneficia de o majorare bugetară de 1,5 miliarde EUR.
* Statele membre vor juca un rol major în asigurarea succesului STEP în întreaga UE: vor putea să își redirecționeze programele finanțate de UE în cadrul politicii de coeziune și al Mecanismului de redresare și reziliență către investiții în STEP.
* Comisia va institui un nou **portal online pentru suveranitate**, care va fi operațional în lunile următoare. Acest portal va consolida informațiile privind finanțarea din partea UE și va ajuta promotorii de proiecte din cele trei sectoare strategice să identifice oportunitățile de finanțare ale UE pentru a răspunde nevoilor lor de afaceri în materie de dezvoltare și producție.
* Proiectele cărora li se va acorda **„marca de suveranitate”** vor avea un acces mai ușor la finanțare și vor fi prezentate pe noul portal.

**Etapele următoare**

Acordurile provizorii privind regulamentele de modificare a CFM și privind instituirea Mecanismului pentru Ucraina și a STEP vor fi finalizate după votul Parlamentului European în cadrul sesiunii sale plenare, urmat de un vot în cadrul Consiliului.

**Context**

UE s-a confruntat cu o serie de provocări neașteptate și fără precedent de la adoptarea, în 2020, a bugetului UE pe termen lung pentru perioada 2021-2027: de la invadarea brutală a Ucrainei de către Rusia și consecințele acesteia, la intensificarea migrației după pandemie și accelerarea inflației și a ratelor dobânzilor.

Bugetul UE are un rol esențial în consolidarea răspunsului UE. Abordarea acestor provocări multiple a adus resursele Uniunii până aproape de epuizare, afectându-i capacitatea de a răspunde chiar și la cele mai urgente provocări.

Pentru a se asigura că bugetul UE poate continua să îndeplinească cele mai importante obiective, Comisia Europeană a propus, în iunie 2023, consolidarea bugetului pe termen lung al UE.

La 1 februarie 2024, liderii UE au confirmat toate prioritățile incluse în propunerea Comisiei și au convenit asupra primei revizuiri vreodată propuse a bugetului pe termen lung al UE, asupra creării Mecanismului pentru Ucraina și a platformei STEP.

**Informații suplimentare**

[Prima revizuire a bugetului pe termen lung al UE va contribui la abordarea principalelor provocări cu care se confruntă Uniunea](https://ec.europa.eu/commission/presscorner/detail/ro/ip_24_602)

[Concluziile Consiliului European din 1 februarie 2024](https://www.consilium.europa.eu/media/69893/20240201-special-euco-conclusions-ro.pdf)

[Comisia propune consolidarea bugetului pe termen lung al UE în vederea abordării celor mai urgente provocări](https://ec.europa.eu/commission/presscorner/detail/ro/ip_23_3345)

[Platforma „Tehnologii strategice pentru Europa”](https://commission.europa.eu/strategy-and-policy/eu-budget/strategic-technologies-europe-platform_en)

[Comisia salută acordul privind Mecanismul pentru Ucraina](https://ec.europa.eu/commission/presscorner/detail/en/ip_24_658)


[Asistența UE pentru Ucraina](https://eu-solidarity-ukraine.ec.europa.eu/eu-assistance-ukraine_en)

[Cadrul financiar multianual 2021-2027](https://commission.europa.eu/strategy-and-policy/eu-budget/long-term-eu-budget/2021-2027_ro)

[Bugetul UE în mișcare](https://commission.europa.eu/strategy-and-policy/eu-budget/motion_en)

\*

Deșeuri: Comisia solicită ROMÂNIEI să închidă și să reabiliteze depozitele ilegale de deșeuri

Astăzi, 7 februarie, Comisia Europeană a decis să trimită **României** [INFR(2020)2276] un aviz motivat pentru nerespectarea integrală a Directivei privind depozitele de deșeuri ([Directiva 1999/31/CE](https://eur-lex.europa.eu/legal-content/RO/TXT/HTML/?uri=CELEX:31999L0031)) și a Directivei-cadru privind deșeurile ([Directiva 2008/98/CE](https://eur-lex.europa.eu/legal-content/RO/TXT/?uri=CELEX%3A02008L0098-20180705)).

Directiva privind depozitele de deșeuri impune statelor membre să ia măsurile necesare pentru închiderea și reabilitarea depozitelor de deșeuri pentru care nu au fost eliberate autorizații. Conform Directivei-cadru privind deșeurile, statele membre au obligația de a recupera și elimina deșeurile într-un mod care să nu pericliteze sănătatea umană și mediul, interzicând abandonarea, descărcarea sau evacuarea necontrolată a deșeurilor.

Prin Tratatul de aderare a României, autorităților li s-a acordat ca termen data de 16 iulie 2017 pentru a se conforma acestor norme în ceea ce privește un număr de 101 depozite de deșeuri. Întrucât această obligație nu a fost respectată integral, Comisia a trimis României o scrisoare de punere în întârziere în octombrie 2020.

Până în prezent, România a închis și reabilitat 92 de depozite de deșeuri. Calendarul pentru închiderea și reabilitarea celor nouă depozite de deșeuri rămase este 2026-2028 pentru cinci dintre acestea și este incert pentru celelalte patru depozite de deșeuri. În consecință, Comisia a decis să emită un aviz motivat adresat României, care are la dispoziție două luni pentru a răspunde și a lua măsurile necesare. În caz contrar, Comisia poate decide să sesizeze Curtea de Justiție a Uniunii Europene cu privire la acest caz.

**Context**

Prin pachetul său lunar de decizii în constatarea neîndeplinirii obligațiilor, Comisia Europeană („Comisia”) urmărește acționarea în justiție a statelor membre care nu și-au îndeplinit obligațiile ce le revin în temeiul legislației UE. Aceste decizii, care vizează diverse sectoare și domenii de politică ale UE, au scopul de a asigura aplicarea corespunzătoare a legislației UE, în beneficiul cetățenilor și al întreprinderilor.

[Etapele procedurilor de constatare a neîndeplinirii obligațiilor.](https://ec.europa.eu/info/law/law-making-process/applying-eu-law/infringement-procedure_ro)[*RO***•••**](https://romania.representation.ec.europa.eu/news/siguranta-alimentara-comisia-indeamna-insistent-romania-sa-aplice-mod-corect-normele-ue-privind-2023-04-19_ro#modal)

Pentru mai multe detalii referitoare la toate deciziile luate, vă rugăm să consultați [registrul deciziilor în constatarea neîndeplinirii obligațiilor.](https://ec.europa.eu/atwork/applying-eu-law/infringements-proceedings/infringement_decisions/?lang_code=ro)

\*

Comisia salută acordul politic de a face producția de tehnologii curate rezilientă și competitivă în UE

Comisia salută acordul politic provizoriu la care au ajuns astăzi Parlamentul European și Consiliul cu privire la Regulamentul privind industria care **contribuie la obiectivul zero emisii nete (NZIA)**. Acest acord va ajuta UE să devină casa tehnologiilor curate și va face progrese semnificative în direcția construirii unei capacități interne puternice de producție a acestor tehnologii în UE. NZIA va spori competitivitatea și reziliența industriei europene și va sprijini crearea de locuri de muncă verzi și de calitate, pe măsură ce UE urmărește să atingă neutralitatea climatică până în 2050.

Ursula **von der Leyen, președinta** Comisiei Europene, a declarat:*„Acordul politic referitor la Regulamentul privind industria care contribuie la obiectivul zero emisii nete reprezintă un pas important către realizarea obiectivelor noastre ambițioase în materie de climă și economie. Aceasta demonstrează angajamentul nostru colectiv de a construi un sector industrial mai durabil, mai rezilient și mai competitiv în Europa. Împreună, facem din UE un lider mondial în tranziția către o energie curată.”*

Ca parte centrală a [Planului industrial al Pactului verde](https://commission.europa.eu/document/41514677-9598-4d89-a572-abe21cb037f4_en), actul va asigura faptul că UE este bine echipată pentru tranziția către o energie curată, stabilind un criteriu de referință **pentru capacitatea de producție a UE de tehnologii cu zero emisii nete care să atingă cel puțin 40 % din cererea preconizată a UE până în 2030**. Actul convenit va crea condițiile de reglementare favorabile necesare pentru a atrage și a sprijini investițiile în tehnologii și în proiecte conexe care vor avea o contribuție semnificativă la decarbonizare. Dispozițiile convenite vor contribui în special la construirea mai multor instalații de producție de tehnologii care contribuie la obiectivul zero emisii nete, într-un mod mai rapid. Aceasta va facilita accesul la piețe pentru produsele care îndeplinesc criteriile europene de durabilitate și reziliență și care contribuie la diversificarea surselor de aprovizionare prea concentrate. Aceasta va asigura, de asemenea, disponibilitatea forței de muncă calificate necesare pentru a sprijini cursa către zero emisii nete.

Mai precis, regulamentul convenit provizoriu identifică o gamă largă de **tehnologii care contribuie la obiectivul zero emisii nete** care pot fi sprijinite prin proiecte strategice. Acestea sunt, de exemplu, energia solară fotovoltaică (PV), energia eoliană terestră și offshore, pilele de combustie, electrolizoarele, bateriile, tehnologiile de rețea și combustibilii alternativi durabili, printre altele. În urma acordului provizoriu la care s-a ajuns astăzi, industriile mari consumatoare de energie, cum ar fi oțelul, substanțele chimice sau cimentul, care produc componente care sunt utilizate în aceste tehnologii care contribuie la obiectivul zero emisii nete și care investesc în decarbonizare pot fi, de asemenea, sprijinite ca proiecte strategice.

**Stimularea investițiilor și a proiectelor în domeniul producției care contribuie la obiectivul zero emisii nete**

Acordul de astăzi va permite, de asemenea:

* **Crearea unui mediu de reglementare simplificat și favorabil pentru tehnologiile curate:** Actul convenit va reduce sarcina administrativă și va simplifica autorizarea tehnologiilor care contribuie la obiectivul zero emisii nete. Pentru **proiectele strategice care contribuie la obiectivul zero emisii nete, aceasta accelerează și mai mult procesul** de autorizare. Acordul la care s-a ajuns astăzi introduce conceptul de văi de accelerare cu zero emisii nete, care pot fi instituite de statele membre pentru a facilita crearea de clustere de activități industriale care contribuie la obiectivul zero emisii nete și pentru a simplifica și mai mult procedurile administrative. Evaluările de mediu ale zonei geografice în temeiul legislației aplicabile vor contribui la raționalizarea planificării ulterioare a proiectelor individuale.
* **Accelerarea captării și stocării de CO2 în UE**: Acordul provizoriu stabilește obiectivul UE de a atinge o capacitate anuală de injectare de 50 milioane de tone în siturile geologicede stocare a CO2 din UE până în 2030. **Aceste proiecte strategice de stocare a CO2 care contribuie la obiectivul zero emisii nete vor fi realizate cu contribuții din partea producătorilor de petrol și gaze din UE** pe baza producției lor proporționale. În conformitate cu obiectivele [Comunicării privind gestionarea industrială a carbonului, publicată](https://ec.europa.eu/commission/presscorner/detail/en/IP_24_585) astăzi, acordul elimină o barieră majoră în calea dezvoltării captării și stocării de CO2 ca soluție climatică viabilă din punct de vedere economic, în special pentru emisiile greu de redus în industriile mari consumatoare de energie.
* **Facilitarea accesului pe piață al produselor care contribuie la obiectivul zero emisii nete:** Compromisul la care s-a ajuns impune autorităților publice să ia în considerare criterii de durabilitate și reziliență pentru anumite tehnologii care contribuie la obiectivul zero emisii nete în procesele de achiziții publice, precum și în licitațiile pentru implementarea energiei din surse regenerabile. Pentru procedurile de achiziții publice, trebuie utilizat cel puțin un criteriu suplimentar în ceea ce privește sustenabilitatea socială, securitatea cibernetică și obligația de a obține rezultate la timp. În ceea ce privește licitațiile pentru implementarea surselor regenerabile de energie, acordul stabilește criterii obligatorii care nu sunt legate de preț, și anume contribuția licitației la durabilitate și reziliență, securitatea cibernetică, conduita profesională responsabilă și capacitatea de a realiza proiectele pe deplin și la timp. Aceste criterii vor trebui să se aplice pentru cel puțin 30 % din volumul licitat anual de un stat membru sau 6 gigawați.
* **Sprijinirea dezvoltării competențelor și a inovării care contribuie la obiectivul zero emisii nete:** Vor fi înființate**academii pentru industria** care contribuie la obiectivul zero emisii nete pentru a sprijini perfecționarea lucrătorilor necesari pentru extinderea industriilor cu zero emisii nete în UE și pentru a facilita mobilitatea acestora în cadrul pieței unice europene. Actul convenit include, de asemenea, stimulente pentru ca industria să investească în educația și formarea forței de muncă din Europa. Pentru a stimula inovarea, noile norme vor permite statelor membre să creeze spații de testare în materie de **reglementare pentru testarea** tehnologiilor inovatoare care contribuie la obiectivul zero emisii nete în condiții flexibile.

În cele din urmă, actul prevede crearea unei **platforme „Europa cu zero emisii nete”**, care să servească drept centru central de coordonare, promovând schimbul de informații pentru a facilita punerea în aplicare și sprijinirea inițiativelor de investiții în întreaga UE.

**Etapele următoare**

Acordul politic de astăzi la care au ajuns Parlamentul European și Consiliul face în prezent obiectul aprobării oficiale a ambilor colegiuitori ai UE. Odată adoptat, acesta va intra în vigoare în ziua următoare datei publicării în Jurnalul Oficial al UE.

**Istoricul dosarului**

Regulamentul privind industria care contribuie la obiectivul zero emisii nete a fost anunțat de președinta **von der Leyen** ca parte a Planului industrial al Pactului verde, care a fost prezentat la 1 februarie 2023. Planul stabilește modul în care UE își va spori avantajul competitiv pentru extinderea capacității de producție a UE pentru tehnologiile și produsele care contribuie la obiectivul zero emisii nete necesare pentru a îndeplini obiectivele ambițioase ale UE în materie de climă. Planul răspunde invitației adresate Comisiei de Consiliului European de a face propuneri pentru a mobiliza toate instrumentele relevante de la nivel național și de la nivelul UE și pentru a îmbunătăți condițiile-cadru pentru investiții, în vederea asigurării rezilienței și competitivității UE. Primul pilon al planului vizează crearea unui mediu de reglementare previzibil și simplificat pentru industriile cu zero emisii nete.

Comisia a prezentat [propunerea privind NZIA](https://single-market-economy.ec.europa.eu/publications/net-zero-industry-act_en) la 16 martie 2023. Acesta a fost prezentat în paralel cu [Actul privind materiile prime critice (CRMA)](https://single-market-economy.ec.europa.eu/publications/european-critical-raw-materials-act_en), care urmărește să asigure un lanț valoric durabil și competitiv al materiilor prime critice în Europa. Parlamentul European și Consiliul au ajuns la un [acord politic cu privire la CRMA](https://ec.europa.eu/commission/presscorner/detail/en/ip_23_5733) la 13 noiembrie 2023.

**Pentru mai multe informații**

[Actul privind industria cu zero emisii nete](https://single-market-economy.ec.europa.eu/publications/net-zero-industry-act_en)

\*

Comisia salută noile măsuri de stimulare a introducerii rețelelor gigabit

Comisia salută acordul politic la care au ajuns Parlamentul European și Consiliul cu privire la Actul privind infrastructura gigabiților, propus de Comisie [la 23 februarie 2023](https://ec.europa.eu/commission/presscorner/detail/en/ip_23_985). Acordul vine în același timp cu adoptarea **Recomandării privind promovarea normativă a conectivității la nivel de gigabit** (Recomandarea privind gigabiții).

**Actul privind infrastructura gigabit**

Legea privind infrastructura gigabit (GIA) introduce un set de acțiuni pentru **simplificarea și accelerarea implementării** **rețelelor de foarte mare capacitate**, cum ar fi fibra optică și 5G, prin reducerea sarcinii administrative și a costurilor de instalare. Disponibilitatea deplină a rețelelor gigabit și introducerea rețelelor 5G performante în toate zonele populate sunt elemente-cheie pentru sprijinirea tranziției digitale a economiei și a societății europene, astfel cum se prevede în obiectivele UE privind tranziția digitală pentru 2030, [programul de politică privind deceniul digital](https://commission.europa.eu/strategy-and-policy/priorities-2019-2024/europe-fit-digital-age/europes-digital-decade-digital-targets-2030_en).

În special, GIA simplifică și simplifică procedurile de acordare a autorizațiilor, care reprezintă o condiție prealabilă pentru instalarea rețelei, asigurând respectarea de către administrațiile publice a termenelor de acordare a autorizațiilor. Aceasta introduce, de asemenea, **măsuri de digitalizare** a **informațiilor** privind infrastructurile fizice existente, lucrările civice planificate și procedurile de acordare a autorizațiilor, permițând operatorilor să acceseze online toate informațiile necesare pentru planificarea instalării rețelei.

GIA include, de asemenea, acțiuni de facilitare **a coordonării instalării infrastructurii fizice**, cum ar fi conducte, turnuri sau piloni, cu lucrările la alte infrastructuri publice, cum ar fi rețelele de distribuție a apei sau a energiei electrice. Aceste măsuri facilitează reutilizarea de către operatori a infrastructurii și a spațiilor publice, cum ar fi acoperișurile, pentru a instala elemente de rețea digitale, reducând în cele din urmă costurile de instalare.

În plus, noile norme urmăresc să **alimenteze inovarea**, încurajând clădirile noi și renovate în mod semnificativ să fie preechipate cu infrastructuri pregătite pentru fibră optică și fibră optică. Acest lucru va asigura o implementare rapidă a rețelelor de foarte mare capacitate, permițând, în cele din urmă, unui număr mai mare de cetățeni să se bucure de servicii de conectivitate rapidă.

Noul regulament urmărește, de asemenea, să **reducă amprenta de mediu a rețelelor de comunicații electronice** prin promovarea implementării unor tehnologii mai eficiente din punctul de vedere al mediului, cum ar fi fibra optică și tehnologia 5G. Reutilizarea infrastructurii fizice existente și o mai bună coordonare a lucrărilor civile vor contribui, de asemenea, la reducerea impactului global asupra mediului al instalării rețelelor, printr-o utilizare mai eficientă a resurselor.

În plus, s-a ajuns la un acord cu privire la normele privind comunicațiile în interiorul UE (apeluri și SMS-uri plasate din statul membru de origine către un alt stat membru), asigurând protecția continuă a consumatorilor vulnerabili împotriva riscului unor prețuri potențial excesive pentru astfel de servicii până în 2032 și un mecanism determinat de piață pentru a elimina diferențele nejustificate de preț.

**Recomandarea privind gigabiții**

**Recomandarea privind gigabiții** adoptată astăzi de Comisie oferă autorităților naționale de reglementare orientări cu privire la modul de concepere a obligațiilor privind măsurile corective în materie de acces pentru operatorii cu putere semnificativă pe piață, de garantare a concurenței loiale și, în același timp, de promovare a introducerii rețelelor gigabit prin asigurarea faptului că toți operatorii pot avea acces la infrastructurile de rețea existente. În special, Recomandarea privind gigabiții oferă orientări cu privire la situațiile în care **accesul la infrastructura de inginerie civilă** este probabil să fie singura cale de atac în materie de acces pentru soluționarea problemelor de concurență identificate. Acesta indică, de asemenea, modul în care autoritățile naționale de reglementare pot realiza fără probleme migrarea de la cupru la fibră.

**Etapele următoare**

Acordul la care s-a ajuns cu privire la GIA trebuie acum să fie adoptat în mod oficial de Parlamentul European și de Consiliu. Noile norme vor fi direct aplicabile în toate statele membre la 18 luni de la intrarea sa în vigoare, anumite dispoziții aplicându-se puțin mai târziu. Noile norme vor înlocui [Directiva privind reducerea costurilor aferente tehnologiilor în bandă largă](https://eur-lex.europa.eu/legal-content/en/TXT/?uri=celex%3A32014L0061).

Recomandarea privind gigabiții înlocuiește Recomandarea privind accesul de generație următoare (2010) și Recomandarea privind metodologia de nediscriminare și de stabilire a costurilor (2013).

**Istoricul dosarului**

Pentru a promova implementarea unor rețele inovatoare de conectivitate, UE a adoptat un cadru legislativ cuprinzător, introducând în 2018 [**Codul european al comunicațiilor electronice**](https://digital-strategy.ec.europa.eu/en/policies/eu-electronic-communications-code), care combină inovarea și modernizarea rețelelor cu protecția consumatorilor. În 2020, Comisia a adoptat, de asemenea, [**setul**](https://digital-strategy.ec.europa.eu/en/policies/connectivity-toolbox) de instrumente privind conectivitatea, un set de bune practici pentru implementarea la timp a tehnologiei 5G și a benzii largi rapide, urmate în 2022 de [**Orientările revizuite privind ajutoarele de stat pentru rețelele în bandă largă**](https://digital-strategy.ec.europa.eu/en/news/commission-adopts-revised-state-aid-rules-broadband-networks).

La 23 februarie 2023, Comisia a prezentat un [pachet privind conectivitatea](https://ec.europa.eu/commission/presscorner/detail/en/ip_23_985) pentru a consolida implementarea rețelelor gigabit. Pe lângă Actul privind infrastructura gigabit, UE a propus [**recomandarea privind gigabiții**](https://digital-strategy.ec.europa.eu/en/library/gigabit-connectivity-recommendation), a cărei adoptare astăzi urmează [avizului OAREC, notificată Comisiei la](https://www.berec.europa.eu/en/document-categories/berec/opinions/berec-opinion-on-the-draft-gigabit-recommendation) 5 mai 2023. Aceasta a inclus, de asemenea**, o consultare privind viitorul sectorului telecomunicațiilor**, ale cărei rezultate, [publicate în octombrie 2023](https://digital-strategy.ec.europa.eu/en/news/consultation-electronic-communications-highlights-need-reliable-and-resilient-connectivity), au evidențiat necesitatea unei infrastructuri de conectivitate fiabile și reziliente.

Implementarea rețelelor de conectivitate este, de asemenea, sprijinită prin **finanțare din partea UE**, în special prin intermediul programului [digital al Mecanismului pentru interconectarea Europei (MIE), al programului](https://digital-strategy.ec.europa.eu/en/activities/cef-digital) [Europa digitală](https://digital-strategy.ec.europa.eu/en/news/eu-invest-more-eu760-million-digital-transition-and-cybersecurity) și al [întreprinderii comune „Rețele și servicii inteligente” (întreprinderea comună „Rețele și servicii inteligente”)](https://digital-strategy.ec.europa.eu/en/news/6g-research-gets-eu130-million-eu-funding-boost-europe).

**Pentru mai multe Informații**

[Recomandarea privind gigabiții](https://digital-strategy.ec.europa.eu/en/news-redirect/817292)

[Propunere de act privind infrastructura gigabiților](https://digital-strategy.ec.europa.eu/en/library/gigabit-infrastructure-act-proposal-and-impact-assessment)

[Rezultatele consultării exploratorii privind viitorul sectorului comunicațiilor electronice și al infrastructurii acestuia](https://digital-strategy.ec.europa.eu/en/library/results-exploratory-consultation-future-electronic-communications-sector-and-its-infrastructure)

\*

Comisia decide să înregistreze parțial o inițiativă cetățenească europeană cu privire la canabis

Comisia a decis să înregistreze parțial inițiativa cetățenească europeană (ICE) intitulată *European Cannabis Initiative*.

Organizatorii invită Comisia:

1. să convoace o adunare transeuropeană a cetățenilor care să ia în discuție politicile în materie de canabis, inclusiv sancțiunile aplicabile și coerența politicilor statelor membre;
2. să promoveze accesul la canabisul pentru uz medical și să permită transportarea canabisului și a derivaților săi prescriși în scopuri terapeutice, pentru a le permite pacienților să-și exercite pe deplin dreptul la sănătate; precum și
3. să aloce resursele necesare pentru cercetarea în domeniul utilizării canabisului în scopuri terapeutice.

Comisia a concluzionat că inițiativa poate fi înregistrată numai pentru obiectivele doi și trei, deoarece numai acestea respectă cerințele de înregistrare. Comisia a trebuit să refuze înregistrarea primului obiectiv al inițiativei, întrucât acesta nu intră în sfera sa de competență – Comisia nu poate înainta o propunere de act juridic în această privință.

Comisia nu a analizat în acest stadiu fondul propunerilor. Decizia de a înregistra inițiativa pentru al doilea și al treilea obiectiv este de natură juridică și nu aduce atingere concluziilor juridice și politice finale ale Comisiei cu privire la această inițiativă și nici acțiunilor pe care ar intenționa să le întreprindă, după caz, dacă inițiativa obține sprijinul necesar.

Înregistrarea parțială a urmat o procedură în două etape, în cadrul căreia organizatorii, într-o primă etapă, au fost invitați să își modifice inițiativa inițială ținând seama de evaluarea preliminară a Comisiei.

**Etapele următoare**

După înregistrarea parțială de astăzi, organizatorii au la dispoziție șase luni pentru a începe colectarea semnăturilor. Dacă în termen de un an de la începutul perioadei de colectare o inițiativă cetățenească europeană primește un milion de declarații de susținere din cel puțin șapte state membre, Comisia va trebui să dea un răspuns oficial. Ea va trebui să decidă dacă va da sau nu curs solicitărilor și să își argumenteze decizia.

**Context**

Inițiativa cetățenească europeană a fost introdusă odată cu Tratatul de la Lisabona, ca instrument prin care cetățenii pot contribui la stabilirea agendei de lucru. A fost lansată oficial în aprilie 2012. Odată înregistrată oficial, o inițiativă cetățenească europeană prevede posibilitatea ca un milion de cetățeni din cel puțin șapte state membre ale UE să invite Comisia Europeană să propună acte juridice în domeniile în care această instituție are competența de a acționa. Condițiile de admisibilitate sunt următoarele: (1) acțiunea propusă nu trebuie să se afle în mod vădit în afara sferei de competență a Comisiei de a prezenta o propunere de act juridic, (2) nu trebuie să fie în mod vădit abuzivă, neserioasă sau vexatorie și (3) nu trebuie să contravină în mod vădit valorilor Uniunii.

Aceasta este prima înregistrare parțială a unei ICE de la intrarea în vigoare a noului Regulament privind ICE, în ianuarie 2020. De la introducerea ICE, Comisia a înregistrat 110 inițiative.

**Informații suplimentare**

[*European Cannabis Initiative*](https://citizens-initiative.europa.eu/initiatives/details/2024/000003_ro)

[Statistici despre ICE](https://europa.eu/citizens-initiative/find-initiative/eci-lifecycle-statistics_ro)

[Inițiative pentru care se strâng în prezent semnături](https://europa.eu/citizens-initiative/_ro)

[Forumul Inițiativei cetățenești europene](https://europa.eu/citizens-initiative-forum/_ro)

[Campania #EUTakeTheInitiative](https://europa.eu/citizens-initiative/communication-material_ro)

\*

Un nou impuls în lupta împotriva abuzului sexual asupra copiilor prin actualizarea normelor de drept penal

Comisia a adoptat o propunere de actualizare a normelor de drept penal privind abuzul sexual asupra copiilor și exploatarea sexuală a acestora. Abuzul sexual asupra copiilor este o infracțiune odioasă, care a evoluat semnificativ în ultimii ani. Prin aceste norme revizuite se extind definițiile infracțiunilor și se introduc sancțiuni mai mari pentru autori și cerințe mai specifice pentru prevenirea și asistența acordată victimelor. Acestea completează [propunerea de regulament](https://eur-lex.europa.eu/legal-content/RO/TXT/?uri=COM%3A2022%3A209%3AFIN) prezentată de Comisie în 2022, care stabilește obligațiile companiilor de internet de a detecta, raporta și elimina materialele care conțin abuzuri sexuale asupra copiilor din cadrul serviciilor lor.

Amenințarea abuzurilor este reală și a crescut în întreaga UE. De exemplu, continuă să apară online manuale pentru pedofili, ceea ce demonstrează existența unei amenințări crescânde la adresa persoanelor celor mai vulnerabile. Atât prezența sporită a copiilor în mediul online, cât și evoluțiile tehnologice creează noi posibilități de abuz. Doar în 2022, s-au raportat 1,5 milioane de cazuri de abuz sexual asupra copiilor în UE.

Normele actuale ale UE în acest domeniu au fost convenite în 2011, deci trebuie adaptate pentru a se aborda cele mai recente evoluții și pentru a consolida prevenirea și protecția victimelor. Printre aspectele-cheie ale propunerii se numără:

* **O sferă mai cuprinzătoare a faptelor care constituie infracțiuni de abuzul sexual asupra copiilor în toate statele membre**: printre aceste noi infracțiuni se numără transmiterea în direct pe internet a abuzului sexual asupra copiilor și deținerea și schimbul de manuale de pedofilie. Noile norme actualizează, de asemenea, definițiile infracțiunii pentru a include materialele *deepfake* sau generate de IA care conțin abuzuri sexuale asupra copiilor.
* **Consolidarea urmăririi penale și a prevenirii acestor infracțiuni și a sprijinului oferit victimelor:** propunerea va stabili o perioadă de timp mai lungă în care victimele să poată denunța abuzul sexual pe care l-au suferit și să poată introduce acțiuni împotriva autorului infracțiunii. De asemenea, noile norme vor acorda victimelor dreptul la compensații financiare, pentru a aborda prejudiciile pe termen lung pe care le cauzează abuzul sexual asupra copiilor. În plus, statele membre trebuie să instituie un mecanism de coordonare pentru a utiliza în mod optim programele disponibile privind prevenirea și asistența acordată victimelor.
* **Intensificarea prevenirii**: statelor membre li se solicită, de asemenea, să intensifice investițiile în acțiuni de sensibilizare, în special în ceea ce privește riscurile online, pentru a se asigura că internetul este mai sigur și mai bun pentru copii și tineri. În plus, potrivit noilor norme, procesul de recrutare a candidaților pentru activitățile ce implică un contact strâns cu copiii și pentru organizațiile care lucrează împotriva abuzului sexual asupra copiilor va presupune verificarea cazierului judiciar.
* De asemenea, va exista o **denunțare obligatorie** a infracțiunii cel puțin **de către profesioniști care lucrează în strânsă legătură cu copiii** pentru a aborda o provocare majoră în eforturile de stopare a abuzului sexual asupra copiilor.

**Etapele următoare**

În următoarea etapă, este necesar ca Parlamentul European și Consiliul să ajungă la un acord asupra propunerii. Odată adoptată, noua directivă o va modifica pe cea actuală și va intra în vigoare la 20 de zile de la data publicării în Jurnalul Oficial al Uniunii Europene.

**Context**

Unul din cinci copii suferă de o formă de violență sexuală, offline și online. Internetul a agravat considerabil răspândirea abuzului sexual asupra copiilor, permițându-le autorilor să se întâlnească online și să partajeze instantaneu videoclipuri și fotografii de violență sexuală gravă împotriva copiilor – adesea copii foarte mici. Prin această propunere, Comisia continuă punerea în aplicare a strategiei UE pentru perioada 2020-2025 pentru o combatere mai eficace a abuzului sexual asupra copiilor. Combaterea violenței împotriva copiilor și asigurarea protecției copilului reprezintă unul dintre obiectivele Strategiei UE din 2021 privind drepturile copilului. Reformarea Directivei 2011/93/UE urmărește să garanteze că toate statele membre respectă principiile abordării justiției într-un mod adaptat copiilor, astfel cum prevede modelul Barnahus[[1]](https://euc-word-edit.officeapps.live.com/we/wordeditorframe.aspx?ui=en%2DUS&rs=en%2DIE&wopisrc=https%3A%2F%2Feceuropaeu.sharepoint.com%2Fteams%2FGRP-COMM.SPP-HomeAffairs-SPPteam%2F_vti_bin%2Fwopi.ashx%2Ffiles%2F29211bb9a7f74d40b63fca3e6e92ce28&wdlor=c0BEE4C21-AF2D-4EDE-9E25-AA57B5BE9606&wdenableroaming=1&mscc=1&hid=5335DB79-F770-417F-8A79-5088F5EE37B1&wdorigin=Outlook-Body.Sharing.ServerTransfer&wdhostclicktime=1706793400866&jsapi=1&jsapiver=v1&newsession=1&corrid=e50bc459-3b72-452d-81c6-f977ab594867&usid=e50bc459-3b72-452d-81c6-f977ab594867&sftc=1&cac=1&mtf=1&sfp=1&instantedit=1&wopicomplete=1&wdredirectionreason=Unified_SingleFlush&rct=Normal&ctp=LeastProtected" \l "_ftn1).

În martie 2024, Comisia va prezenta o recomandare privind instituirea unor sisteme integrate de protecție a copiilor, consolidând măsurile de protecție a copiilor împotriva tuturor formelor de violență, inclusiv a abuzului online.

**Informații suplimentare**

[Propunerea de reformare a Directivei privind combaterea abuzului sexual asupra copiilor, a exploatării sexuale a copiilor și a materialelor care conțin abuzuri sexuale asupra copiilor](https://home-affairs.ec.europa.eu/child-sexual-abuse-recast-directive_en)

[Abuzul sexual asupra copiilor – Comisia Europeană (europa.eu)](https://home-affairs.ec.europa.eu/policies/internal-security/child-sexual-abuse_ro)

[Strategia UE privind drepturile copilului](https://commission.europa.eu/strategy-and-policy/policies/justice-and-fundamental-rights/rights-child/eu-strategy-rights-child-and-european-child-guarantee_ro)


[Propunere de regulament din 2022](https://eur-lex.europa.eu/legal-content/RO/TXT/?uri=COM%3A2022%3A209%3AFIN) de stabilire a normelor de prevenire și combatere a abuzului sexual asupra copiilor

[Propunere de prelungire a regulamentului interimar](https://eur-lex.europa.eu/legal-content/RO/TXT/?uri=COM%3A2023%3A777%3AFIN)

[[1]](https://euc-word-edit.officeapps.live.com/we/wordeditorframe.aspx?ui=en%2DUS&rs=en%2DIE&wopisrc=https%3A%2F%2Feceuropaeu.sharepoint.com%2Fteams%2FGRP-COMM.SPP-HomeAffairs-SPPteam%2F_vti_bin%2Fwopi.ashx%2Ffiles%2F29211bb9a7f74d40b63fca3e6e92ce28&wdlor=c0BEE4C21-AF2D-4EDE-9E25-AA57B5BE9606&wdenableroaming=1&mscc=1&hid=5335DB79-F770-417F-8A79-5088F5EE37B1&wdorigin=Outlook-Body.Sharing.ServerTransfer&wdhostclicktime=1706793400866&jsapi=1&jsapiver=v1&newsession=1&corrid=e50bc459-3b72-452d-81c6-f977ab594867&usid=e50bc459-3b72-452d-81c6-f977ab594867&sftc=1&cac=1&mtf=1&sfp=1&instantedit=1&wopicomplete=1&wdredirectionreason=Unified_SingleFlush&rct=Normal&ctp=LeastProtected#_ftnref1) Barnahus (Case destinate copiilor) este un model european de răspuns la abuzurile sexuale asupra copiilor, care coordonează anchetele penale paralele și cele privind bunăstarea copiilor, aduce sub același acoperiș toate serviciile relevante și, prin urmare, contribuie la evitarea revictimizării copilului.

\*

Facilitarea accesului la finanțare din partea UE pentru zonele rurale datorită setului de instrumente pentru mediul rural al UE

Comisia a lansat un nou ghid interactiv care cartografiază toate oportunitățile de finanțare disponibile la nivelul UE pentru zonele rurale. Există fonduri și programe ale UE care pot promova creșterea durabilă și bunăstarea în zonele rurale. Cu toate acestea, identificarea celei mai adecvate opțiuni nu este întotdeauna simplă pentru potențialii beneficiari. Setul de instrumente pentru mediul rural reunește oportunități de finanțare din 26 fonduri diferite ale UE, de la politica agricolă comună la fondurile de coeziune, Orizont Europa și Mecanismul de redresare și reziliență. În doar câteva clicuri, antreprenorii din mediul rural și autoritățile locale pot găsi cele mai bune fonduri disponibile pentru a-i ajuta să își dezvolte proiectul.

Acest **portal cuprinzător lansat recent către inițiativele de finanțare și de sprijin ale UE** disponibile pentru zonele rurale din UE urmărește să le ofere solicitanților cunoștințele și instrumentele necesare pentru a **răspunde nevoilor locale.** Beneficiarii pot fi autorități locale, instituții, întreprinderi, asociații și persoane fizice.

**FINANȚARE ȘI SPRIJIN PENTRU ZONELE RURALE ÎN TOATE LIMBILE UE**

Noul instrument oferă traduceri automate în **toate limbile UE.** Un [dispozitiv interactiv de identificare a finanțării](https://funding.rural-vision.europa.eu/finder?lng=en) le permite utilizatorilor să filtreze schemele existente pe baza mai multor criterii:

* rolul sau organizarea acestora;
* activitatea pe care doresc să o pună în aplicare (de exemplu, îmbunătățirea infrastructurii, abordarea provocărilor societale, consolidarea economiei locale, sporirea rezilienței la schimbările climatice și a durabilității);
* tipul de sprijin pe care îl caută: granturi, instrumente financiare (cum ar fi împrumuturi și garanții) sau asistență tehnică servicii de consiliere similare, formare, programe de mentorat, rețele de sprijin etc.

După restrângerea alegerii la opțiunile cele mai relevante, informațiile-cheie privind programele și inițiativele actuale sunt disponibile imediat în fișele informative care pot fi tipărite. Acestea explică modul în care fiecare opțiune este relevantă pentru zonele rurale și includ detalii practice, linkuri către cereri de propuneri și puncte de contact relevante.

**SFATURI, ORIENTĂRI ȘI POVEȘTI DE INSPIRAȚIE**

Setul de instrumente pentru mediul rural oferă, de asemenea, **orientări ample** cu privire la modul în care pot fi valorificate la maximum oportunitățile disponibile. Utilizatorii pot fi [inspirați](https://funding.rural-vision.europa.eu/inspire?lng=en) și pot explora o gamă largă de exemple și **studii de caz**, descoperind modul în care fondurile și mecanismele de sprijin ale UE au fost deja puse în aplicare cu succes în zonele rurale din întreaga UE. Multe povești inspiratoare sunt afișate pe o [hartă care poate fi](https://funding.rural-vision.europa.eu/inspire?lng=en) accesată – de exemplu, [cooperativa Biovilla](https://biovilla.org/) din Portugalia a devenit un actor principal în ceea ce **privește durabilitatea și protecția mediului**, prin promovarea turismului natural, a programelor educaționale și a activităților de restaurare a peisajului datorită unei **combinații de fonduri private și ale UE**. Urmând o abordare similară, [organizația Meridaunia](https://www.visitmontidauni.it/) din Italia a promovat experiențele **turistice rurale, ecologice și culturale**, alături de produsele agricole locale, sporind astfel competitivitatea și reputația zonei Monti Dauni. În România, fondurile UE au cofinanțat înființarea unei fabrici de [jucării din lemn care exportă](https://ec.europa.eu/enrd/sites/default/files/project/attachments/enrd_setting-up_of_wooden_toy_manufacturing_workshop_in_rural_romania_0.pdf) acum în întreaga lume și a creat mai multe locuri de muncă.

Secțiunea [Resurse](https://funding.rural-vision.europa.eu/resources?lng=en) oferă documente de orientare, rapoarte și manuale privind oportunitățile de finanțare din partea UE pentru sectoare specifice, inclusiv banda largă, cultura, educația, energia, mediul și turismul. Alte materiale generale pot fi consultate pe paginile [„Întrebări frecvente”](https://funding.rural-vision.europa.eu/faq?lng=en) și „ [About](https://funding.rural-vision.europa.eu/about?lng=en)”.

**Istoricul dosarului**

Setul de instrumente pentru mediul rural face parte din viziunea pe termen lung a Comisiei pentru zone rurale mai puternice, conectate, reziliente și prospere în UE.

**Zonele rurale ale UE acoperă 83 % din teritoriul UE și găzduiesc 30 % din populația UE.** În 2021, Comisia Europeană [și-a prezentat viziunea pe termen lung pentru zonele rurale ale UE](https://rural-vision.europa.eu/index_en), identificând provocările și preocupările cu care se confruntă acestea, precum și numeroasele oportunități de care dispun. Pe lângă toate [fondurile UE care](https://eur-lex.europa.eu/legal-content/EN/TXT/?uri=celex:32013R1303) contribuie la sprijinirea zonelor rurale prospere, viziunea se bazează, pentru punerea sa în aplicare, pe doi piloni care se completează reciproc: planul de [acțiune rurală](https://rural-vision.europa.eu/action-plan_en) și [Pactul rural](https://ruralpact.rural-vision.europa.eu/rural-pact_en). Planul de acțiune propune **patru domenii de acțiune** pentru ca Comisia Europeană să stimuleze zone rurale ale UE **mai puternice, conectate, reziliente și prospere**. [Pactul rural](https://ruralpact.rural-vision.europa.eu/become-member_en) este un cadru de cooperare între autoritățile și părțile interesate care doresc să acționeze pentru dezvoltarea rurală la nivel european, național, regional și local.

Statistici și analize detaliate privind zonele rurale ale UE, care acoperă aspecte economice, sociale și de mediu, sunt disponibile în [Observatorul rural](https://observatory.rural-vision.europa.eu/?lng=en&ctx=RUROBS).

**Pentru mai multe informații**

[Viziunea rurală](https://rural-vision.europa.eu/index_en)

[Observatorul rural](https://observatory.rural-vision.europa.eu/?lng=en&ctx=RUROBS)

[Pactul rural](https://ruralpact.rural-vision.europa.eu/index_en)

[Forumul satelor nou-înființate (startup Village Forum)](https://startup-forum.rural-vision.europa.eu/?lng=en)

\*

Comisia stabilește modalitățile de captare, stocare și utilizare durabilă a dioxidului de carbon pentru a atinge neutralitatea climatică până în 2050

Uniunea Europeană s-a angajat să atingă nivelul „zero net” al emisiilor de CO2 până în 2050. Deși cea mai mare parte a acestui efort o va constitui reducerea nivelurilor actuale de emisii în următorii ani, vom avea nevoie și de tehnologii care pot să capteze CO2 sau să îl elimine direct din atmosferă și apoi să îl stocheze sau să îl utilizeze. Aceste tehnologii se vor concentra asupra sectoarelor în care reducerea emisiilor este deosebit de dificilă sau de costisitoare, cum ar fi, de exemplu, emisiile de proces din sectorul cimentului sau valorificarea energetică a deșeurilor. Prin urmare, Comisia a adoptat astăzi o [comunicare privind gestionarea industrială a emisiilor de dioxid de carbon](https://energy.ec.europa.eu/publications/communication-industrial-carbon-management_en), care oferă detalii cu privire la modul în care aceste tehnologii ar putea contribui la reducerea emisiilor cu 90 % până în 2040 și la atingerea neutralității climatice până în 2050.

În [Regulamentul privind industria „zero net”](https://commission.europa.eu/strategy-and-policy/priorities-2019-2024/european-green-deal/green-deal-industrial-plan/net-zero-industry-act_ro), Comisia a propus ca UE să dezvolte anual o capacitate de stocare de cel puțin 50 de milioane de tone de CO2până în 2030. Pe baza [evaluării impactului privind obiectivul climatic recomandat al UE pentru 2040](https://climate.ec.europa.eu/document/download/768bc81f-5f48-48e3-b4d4-e02ba09faca1_en), această cifră va trebui să crească la aproximativ 280 milioane de tone până în 2040. Comunicarea privind gestionarea industrială a emisiilor de dioxid de carbon stabilește o abordare politică cuprinzătoare pentru atingerea acestor obiective.

**O abordare europeană privind gestionarea industrială a emisiilor de dioxid de carbon**

Comunicarea de astăzi identifică un set de acțiuni care trebuie întreprinse la nivelul UE și la nivel național pentru a permite implementarea acestor tehnologii și a infrastructurii necesare pentru **crearea unei piețe unice a CO2 în Europa** în deceniile următoare. Comisia va începelucrările pregătitoare cu privire la un posibil viitor **pachet de reglementare privind transportul și stocarea CO2**, care ar lua în considerare aspecte precum structura pieței și a costurilor, accesul terților, standardele de calitate a CO2 sau stimulentele pentru investiții în noi infrastructuri. Centrul Comun de Cercetare (JRC) al Comisiei a publicat astăzi un [raport](https://joint-research-centre.ec.europa.eu/jrc-news-and-updates/co2-transport-infrastructure-key-achieving-climate-neutrality-2050-2024-02-06_en) privind viitoarea rețea europeană de transport al CO2 și nevoile de investiții aferente.

De asemenea, Comisia va **evalua volumele de CO2****care trebuie eliminate direct din atmosferă (eliminări de dioxid de carbon industriale)** în vederea realizării ambițiilor UE pentru 2040 și 2050 în materie de reducere a emisiilor și va evalua obiectivele generale și măsurile de politică necesare pentru realizarea lor. Acest demers va include o evaluare a modului în care eliminările și stocarea permanentă ar putea fi contabilizate în cadrul schemei UE de comercializare a certificatelor de emisii (ETS).

Pentru a contribui la **extinderea pieței pentru** **captarea și stocarea permanentă a emisiilor de CO2**, Comisia va elabora orientări cu privire la procedurile de autorizare a proiectelor și va crea un atlas al siturilor de stocare potențiale. De asemenea, în cooperare cu statele membre, Comisia va dezvolta un instrument de agregare care să pună în legătură furnizorii de CO2 cu operatorii de transport și de stocare, precum și cu achizitorii de CO2 . Obiectivul Comisiei este de a **stabili un cadru clar de contabilizare a dioxidului de carbon în vederea utilizării ca resursă a CO2 captat**, care să reflecte beneficiile climatice ale utilizării CO2 ca resursă în procesele industriale. Acest cadru va contribui la stimularea utilizării carbonului durabil în sectoarele industriale.

**Crearea unui mediu de afaceri favorabil unui lanț valoric al CO2 în UE**

Pentru a face posibilă realizarea pe teren a proiectelor în domeniul gestionării industriale a emisiilor de dioxid de carbon, Comisia stabilește astăzi o serie de acțiuni orizontale care ar putea crea un mediu mai atractiv pentru investiții.

* **Investiții și finanțare**: UE și statele membre ar trebui să promoveze în continuare proiectele în domeniul gestionării industriale a emisiilor de dioxid de carbon în cadrul programelor de infrastructură energetică ale UE și ar putea avea în vedere proiecte importante de interes european comun (PIIEC). Comisia va evalua dacă anumite proiecte de captare a CO2 pot fi deja sprijinite prin mecanisme de finanțare bazate pe piață, cum ar fi licitațiile deschise ca serviciu, derulate în cadrul Fondului pentru inovare.
* **Cercetarea, inovarea și sensibilizarea publicului:** Comisia va lua în considerare stimularea, prin intermediul instrumentelor existente, în special programul Orizont Europa și Fondul pentru inovare, a finanțării pentru cercetare și inovare din cadrul proiectelor în domeniul gestionării industriale a emisiilor de dioxid de carbon. Comisia va sprijini, de asemenea, crearea unei platforme de schimb de cunoștințe pentru proiectele în domeniul captării, utilizării și stocării dioxidului de carbon (CUSC). În strânsă colaborare cu statele membre, Comisia va sensibiliza publicul cu privire la aceste tehnologii, inclusiv prin evidențierea beneficiilor acestora și prin discutarea potențialelor recompense pentru comunitățile locale.
* **Cooperarea internațională:** Comisia va accelera colaborarea cu partenerii internaționali în domeniul gestionării industriale a emisiilor de dioxid de carbon, în special în ceea ce privește armonizarea raportării și a contabilizării activităților de gestionare a emisiilor de dioxid de carbon, și se va asigura că, pentru a aborda problema emisiilor din sectoarele în care acestea sunt dificil de redus, cadrele internaționale de stabilire a prețului carbonului vor lua în considerare eliminările.

**Context**

Gestionarea industrială a emisiilor de dioxid de carbon se referă la un set de tehnologii care vizează captarea sau eliminarea CO2 direct din atmosferă, transportul și stocarea permanentă sau utilizarea acestuia. Comisia oferă deja un cadru de reglementare pentru transportul și stocarea în condiții de siguranță a CO2 prin [Directiva 2009/31/CE privind stocarea geologică a dioxidului de carbon (Directiva CSC).](https://eur-lex.europa.eu/legal-content/RO/TXT/?uri=CELEX%3A32009L0031) Captarea și utilizarea dioxidului de carbon (CUC) este reglementată de [Directiva (UE) 2018/2001](https://eur-lex.europa.eu/legal-content/RO/TXT/?uri=CELEX%3A02018L2001-20181221&qid=1647270042844) privind promovarea utilizării energiei din surse regenerabile, care promovează combustibilii din surse regenerabile de origine nebiologică și, printre altele, combustibilii produși din CO2 captat.

În plus, [schema UE de comercializare a certificatelor de emisii (EU ETS)](https://eur-lex.europa.eu/legal-content/RO/TXT/?uri=CELEX%3A32003L0087&qid=1706200419036) stabilește prețul emisiilor de CO2 și, începând din 2013, acordă stimulente pentru captarea CO2 în vederea stocării permanente. Schema contribuie, de asemenea, la finanțarea proiectelor de gestionare industrială a emisiilor de dioxid de carbon prin intermediul Fondului pentru inovare, care sprijină deja captarea a 10 milioane de tone de CO2 pe an, începând din 2027, în vederea stocării permanente. În 2022, Comisia a adoptat o [propunere](https://ec.europa.eu/commission/presscorner/detail/ro/ip_22_7156) de cadru voluntar la nivelul UE pentru certificarea eliminărilor de dioxid de carbon. Acesta va stimula în special tehnologiile industriale inovatoare de eliminare a dioxidului de carbon, cum ar fi bioenergia cu tehnologii de captare și stocare a dioxidului de carbon (BECCS) sau captarea directă a dioxidului de carbon din aer urmată de stocare (DACCS).

Strategia de astăzi reprezintă urmarea unei consultări publice deschise desfășurate în 2023 și se bazează pe eforturile deja întreprinse în acest domeniu atât în cadrul Forumului CUSC, cât și la nivelul mai multor state membre. În prezent, 20 state membre au inclus deja soluții de gestionare industrială a emisiilor de dioxid de carbon în proiectele lor de planuri naționale privind energia și clima.

**Pentru informații suplimentare**

[Întrebări și răspunsuri](https://ec.europa.eu/commission/presscorner/detail/ro/qanda_24_586)

[Fișă informativă](https://ec.europa.eu/commission/presscorner/detail/ro/fs_24_587)

[Comunicarea privind gestionarea industrială a dioxidului de carbon](https://energy.ec.europa.eu/publications/communication-industrial-carbon-management_en)

[Comunicat de presă privind obiectivul climatic pentru 2040](https://ec.europa.eu/commission/presscorner/detail/ro/IP_24_588)

[Comunicarea privind obiectivul climatic pentru 2040](https://climate.ec.europa.eu/document/download/2ccd7710-5fc3-420f-aeb8-9a3af271f970_en)

[Captarea, stocarea și utilizarea dioxidului de carbon](https://energy.ec.europa.eu/topics/oil-gas-and-coal/carbon-capture-storage-and-utilisation_en)

[Captarea, utilizarea și stocarea dioxidului de carbon](https://climate.ec.europa.eu/eu-action/carbon-capture-use-and-storage_en)

\*

Comisia prezintă o recomandare privind obiectivul de reducere a emisiilor pentru 2040 pentru a stabili calea către neutralitatea climatică până în 2050

Comisia a publicat o evaluare detaliată a impactului cu privire la posibilele căi de realizare a obiectivului convenit de a face Uniunea Europeană neutră din punct de vedere climatic până în 2050. Pe baza acestei evaluări a impactului, Comisia **recomandă o reducere netă cu 90 % a emisiilor de gaze cu efect de seră până în 2040** comparativ cu nivelurile din 1990, lansând o discuție cu toate părțile interesate; **după alegerile europene, următoarea Comisie va prezenta o propunere legislativă**, care va fi convenită cu Parlamentul European și cu statele membre, astfel cum se prevede în [Legea europeană a climei](https://climate.ec.europa.eu/eu-action/european-climate-law_ro). Prezenta recomandare este conformă cu avizul Consiliului științific consultativ european privind schimbările climatice (ESABCC) și cu angajamentele asumate de UE în cadrul Acordului de la Paris.

Comunicarea de astăzi stabilește, de asemenea, **o serie de condiții de politică favorizante care sunt necesare pentru atingerea obiectivului de 90 %**. Acestea includ punerea în aplicare deplină a cadrului convenit pentru 2030, asigurarea competitivității industriei europene, un accent mai mare pe o tranziție justă care să nu lase pe nimeni în urmă, condiții de concurență echitabile cu partenerii internaționali și un dialog strategic privind cadrul post-2030, inclusiv cu industria și cu sectorul agricol. Rezultatul COP28 de la Dubai arată că restul lumii se îndreaptă în aceeași direcție. UE a fost deschizătoare de drumuri în ceea ce privește acțiunile internaționale în domeniul climei și ar trebui să rămână pe această traiectorie, creând oportunități pentru ca industria europeană să prospere pe noi piețe mondiale pentru tehnologii curate.

**Previzibilitate și durabilitate pentru economia și societatea noastră**

Stabilirea unui obiectiv climatic pentru 2040 va **ajuta industria, investitorii, cetățenii și guvernele europene** să ia, în acest deceniu, decizii care vor menține UE pe calea cea bună pentru a-și îndeplini obiectivul de neutralitate climatică în 2050. Se vor **transmite astfel semnale importante cu privire la modul de a investi și de a planifica în mod eficace pe termen lung**, reducând la minimum riscurile de depreciere a activelor. Prin această planificare prospectivă, este posibilă conturarea unei societăți prospere, competitive și echitabile, decarbonizarea industriei și a sistemelor energetice ale UE și asigurarea faptului că Europa este o destinație principală pentru investiții, cu locuri de muncă stabile și adaptate exigențelor viitorului.

Aceasta **va stimula, de asemenea, reziliența Europei în fața crizelor viitoare** și, în special, va consolida independența energetică a UE față de importurile de combustibili fosili, care au reprezentat peste 4 % din PIB în 2022, deoarece ne-am confruntat cu consecințele războiului de agresiune al Rusiei împotriva Ucrainei. **Costurile și impactul uman al schimbărilor climatice sunt din ce în ce mai mari și mai vizibile**. Numai în ultimii cinci ani, daunele economice legate de climă în Europa sunt estimate la 170 de miliarde EUR. Evaluarea impactului realizată de Comisie constată că, chiar și potrivit unor estimări prudente, creșterea încălzirii globale ca urmare a lipsei de acțiune ar putea reduce PIB-ul UE cu aproximativ 7 % până la sfârșitul secolului.

**Stabilirea condițiilor pentru atingerea obiectivului recomandat**

Realizarea unei reduceri a emisiilor cu 90 % până în 2040 va necesita îndeplinirea unei serii de condiții favorizante. **Punctul de plecare este punerea în aplicare integrală a legislației existente pentru reducerea emisiilor cu cel puțin 55 % până în 2030.** [Actualizarea în curs a proiectelor de planuri naționale privind energia și clima (PNEC)](https://commission.europa.eu/energy-climate-change-environment/implementation-eu-countries/energy-and-climate-governance-and-reporting/national-energy-and-climate-plans_en) este un element-cheie în monitorizarea progreselor, iar Comisia colaborează cu statele membre, cu industria și cu partenerii sociali pentru a facilita acțiunile necesare.

**Pactul verde trebuie acum să devină un pact de decarbonizare industrială** care să se bazeze pe punctele forte industriale existente, cum ar fi energia eoliană, hidroenergia și electrolizoarele, și să continue să mărească capacitatea de producție internă în sectoare de creștere precum bateriile, vehiculele electrice, pompele de căldură, energia solară fotovoltaică, CUC/CSC, biogazul și biometanul și economia circulară. Stabilirea prețului carbonului și accesul la finanțare sunt, de asemenea, esențiale pentru realizarea obiectivelor de reducere a emisiilor de către industria europeană. Comisia va institui un grup operativ specific pentru a elabora o abordare globală a stabilirii prețului carbonului și a piețelor carbonului. De asemenea, Europa va trebui să mobilizeze combinația adecvată de investiții în sectoarele publice și private pentru ca economia noastră să devină durabilă și competitivă. În următorii ani va fi necesară o abordare europeană în materie de finanțare, în strânsă cooperare cu statele membre.

**Echitatea, solidaritatea și politicile sociale** trebuie să rămână în centrul tranziției. Acțiunile climatice trebuie să aducă beneficii tuturor membrilor societății noastre, iar politicile climatice trebuie să țină seama de persoanele cele mai vulnerabile sau care se confruntă cu cele mai mari provocări legate de adaptare. [Fondul pentru atenuarea impactului social al acțiunilor climatice](https://climate.ec.europa.eu/eu-action/eu-emissions-trading-system-eu-ets/social-climate-fund_en) și [Fondul pentru o tranziție justă](https://ec.europa.eu/regional_policy/funding/just-transition-fund_en) sunt exemple de astfel de politici care ajută deja cetățenii, regiunile, întreprinderile și lucrătorii în acest deceniu.

În cele din urmă, **dialogul deschis cu toate părțile interesate** este o condiție prealabilă esențială pentru realizarea tranziției către o energie curată. Comisia a stabilit deja dialoguri oficiale cu părțile interesate din industrie și agricultură, iar lunile următoare de dezbatere politică în Europa reprezintă o ocazie importantă de a asigura implicarea publicului în următoarele etape și opțiuni de politică. Dialogul structurat cu partenerii sociali ar trebui consolidat pentru a asigura contribuția acestora, punând accentul pe ocuparea forței de muncă, mobilitate, calitatea locurilor de muncă, investiții în recalificare și perfecționare. Această informare continuă **va ajuta următoarea Comisie să prezinte propuneri legislative** pentru cadrul de politică post-2030, care va îndeplini obiectivul pentru 2040 într-un mod echitabil și eficient din punctul de vedere al costurilor. Ritmul decarbonizării va depinde de disponibilitatea tehnologiilor care oferă soluții fără emisii de dioxid de carbon, precum și de utilizarea eficientă a resurselor într-o economie circulară.

**Se preconizează că sectorul energetic va realiza decarbonizarea completă la scurt timp după 2040**, pe baza tuturor soluțiilor energetice cu emisii zero și cu emisii scăzute de dioxid de carbon, inclusiv energia din surse regenerabile, energia nucleară, eficiența energetică, stocarea, CSC, CUC, eliminările de dioxid de carbon, energia geotermală și hidroelectrică. Alianța industrială pentru [reactorii modulari mici](https://energy.ec.europa.eu/topics/nuclear-energy/small-modular-reactors/small-modular-reactors-explained_en), lansată astăzi, este cea mai recentă inițiativă de consolidare a competitivității industriale și de asigurare a unui lanț de aprovizionare puternic al UE și a unei forțe de muncă calificate. Un beneficiu important al acestor eforturi este **reducerea dependenței de combustibilii fosili** datorită scăderii cu 80 % a consumului lor de energie în perioada 2021-2040. Cadrul de politică post-2030 va reprezenta o oportunitate de a dezvolta în continuare aceste politici și de a le completa cu politici sociale și industriale pentru a asigura o tranziție lină de la combustibilii fosili.

**Se preconizează că sectorul transporturilor se va decarboniza printr-o combinație de soluții tehnologice și stabilirea prețului carbonului**. Prin politici și sprijin adecvate, **sectorul agricol poate juca, de asemenea, un rol în tranziție, asigurând în același timp o producție alimentară suficientă în Europa, asigurând venituri echitabile** și furnizând alte servicii vitale, cum ar fi consolidarea capacității solurilor și a pădurilor de a stoca mai mult carbon. Un dialog global cu industria alimentară în sens larg, inclusiv dincolo de limitele exploatației agricole, este esențial pentru succesul în acest domeniu și pentru dezvoltarea unor practici și modele de afaceri durabile.

UE va **continua să dezvolte condițiile-cadru adecvate pentru a atrage investiții și producție**. O tranziție climatică de succes ar trebui să meargă mână în mână cu **consolidarea competitivității industriale, în special în sectoarele tehnologiilor curate**. Un viitor cadru favorabil decarbonizării industriei ar trebui să se bazeze pe [Planul industrial existent al Pactului verde european](https://commission.europa.eu/strategy-and-policy/priorities-2019-2024/european-green-deal/green-deal-industrial-plan_ro). **Investițiile publice** ar trebui să fie bine direcționate, cu combinația adecvată de granturi, împrumuturi, capitaluri proprii, garanții, servicii de consiliere și alte tipuri de sprijin public. **Stabilirea prețului carbonului** ar trebui să joace în continuare un rol important în stimularea investițiilor în tehnologii curate și în generarea de venituri care să fie cheltuite pentru acțiuni climatice și sprijin social pentru tranziție.

Atingerea obiectivului recomandat de 90 % va implica atât reducerea emisiilor, cât și eliminarea dioxidului de carbon. Aceasta va **necesita implementarea tehnologiilor de captare** și stocare a dioxidului de carbon, precum și utilizarea carbonului captat în industrie. [Strategia UE de gestionare industrială a emisiilor de dioxid de carbon](https://energy.ec.europa.eu/publications/communication-industrial-carbon-management_en) va sprijini dezvoltarea lanțurilor de aprovizionare cu CO2 și a infrastructurii necesare de transport al CO2. Captarea carbonului ar trebui să vizeze sectoarele în care reducerea emisiilor este dificilă, în care alternativele sunt mai puțin viabile din punct de vedere economic. Eliminarea dioxidului de carbon va fi, de asemenea, necesară pentru a genera emisii negative după 2050.

**Context**

O accelerare record a perturbărilor climatice în 2023 a condus la o încălzire globală cu 1,48 °C peste nivelurile preindustriale, și la o creștere a temperaturii oceanelor și la pierderi de gheață în Oceanul Antarctic care au depășit toate recordurile. Temperatura aerului de suprafață a crescut și mai mult în Europa, cea mai recentă medie pe cinci ani situându-se la 2,2 °C peste era preindustrială. Se preconizează că incendiile forestiere, inundațiile, secetele și valurile de căldură vor crește, iar reducerea emisiilor și intensificarea acțiunilor de adaptare reprezintă singura modalitate de a evita cele mai grave rezultate ale schimbărilor climatice și de a proteja viețile, sănătatea, economia și ecosistemele.

[Legea europeană a climei](https://climate.ec.europa.eu/eu-action/european-climate-law_ro), care a intrat în vigoare în iulie 2021, consacră angajamentul UE de a atinge neutralitatea climatică până în 2050 și obiectivul intermediar de reducere a emisiilor nete de gaze cu efect de seră cu cel puțin 55 % până în 2030, comparativ cu nivelurile din 1990. Între timp, UE a adoptat un pachet legislativ cunoscut sub denumirea de [„Pregătiți pentru 55”](https://commission.europa.eu/strategy-and-policy/priorities-2019-2024/european-green-deal/delivering-european-green-deal_ro), care va permite realizarea obiectivelor pentru 2030. Legea climei impune, de asemenea, Comisiei Europene să propună un obiectiv climatic pentru 2040 în termen de șase luni de la prima evaluare la nivel mondial a Acordului de la Paris, care a avut loc în [decembrie 2023](https://ec.europa.eu/commission/presscorner/detail/ro/ip_23_6591). După adoptarea obiectivului climatic pentru 2040, în cadrul următoarei Comisii, acest obiectiv va constitui baza pentru noua contribuție stabilită la nivel național a UE în temeiul Acordului de la Paris, care trebuie comunicată CCONUSC în 2025.

Stabilirea unui obiectiv climatic pentru 2040 va aduce nu doar beneficii economice clare ca urmare a reducerii riscurilor de fenomene meteorologice extreme și a pierderilor aferente acestora, ci și o serie de beneficii conexe, inclusiv îmbunătățirea calității aerului și, drept urmare, beneficii pentru sănătate, o dependență redusă de combustibilii fosili importați și beneficii pentru biodiversitate. Schimbările climatice cauzează fenomene meteorologice extreme mai frecvente și mai grave, care conduc la efecte sociale și daune economice semnificative și din ce în ce mai mari. Aceste pierderi economice depășesc cu mult costul acțiunilor climatice.

**Pentru informații suplimentare**

[Comunicare privind obiectivul recomandat de reducere a emisiilor pentru 2040](https://climate.ec.europa.eu/document/download/2ccd7710-5fc3-420f-aeb8-9a3af271f970_en)

[Evaluarea impactului](https://climate.ec.europa.eu/document/download/768bc81f-5f48-48e3-b4d4-e02ba09faca1_en)

[Întrebări și răspunsuri](https://ec.europa.eu/commission/presscorner/detail/ro/qanda_24_589)

[Fișă informativă](https://ec.europa.eu/commission/presscorner/detail/ro/fs_24_590)

[Pagina web - Obiectivul climatic pentru 2040](https://climate.ec.europa.eu/eu-action/climate-strategies-targets/2040-climate-target_en)

[Pactul verde european](https://commission.europa.eu/strategy-and-policy/priorities-2019-2024/european-green-deal_ro)

\*

Comisia face un apel la eradicarea mutilării genitale a femeilor la nivel mondial

În contextul zilei de 6 februarie 2024, când este Ziua Internațională a Toleranței Zero față de Mutilarea Genitală a Femeilor, Comisia Europeană și Înaltul Reprezentant/Vicepreședintele reafirmă angajamentul ferm al UE de a eradica mutilarea genitală a femeilor în întreaga lume:

*„Mutilarea genitală a femeilor este o încălcare a drepturilor omului și o formă de violență împotriva fetelor și femeilor. Să fie clar: aceste proceduri nu au loc din motive medicale. Viața fetelor le este pusă în pericol, drepturile le sunt încălcate și acestea suferă traume fizice și psihologice de durată. Pur și simplu, nu există nicio justificare pentru mutilarea genitală a femeilor.*

*Comunitățile, guvernele, organizațiile și partenerii internaționali trebuie să se unească pentru a proteja drepturile omului, demnitatea și sănătatea femeilor și fetelor. Uniunea Europeană va continua să coopereze cu partenerii internaționali, cu toleranță zero față de mutilarea genitală a femeilor, pentru a depune eforturi astfel încât nicio fată și nicio femeie să nu fie supusă niciunei forme de violență.*

*Anul trecut, Uniunea Europeană a ratificat Convenția de la Istanbul. Acesta este un pas crucial care subliniază faptul că violența împotriva femeilor este o încălcare a drepturilor omului. Un alt pas important va fi consacrarea incriminării efective a mutilării genitale a femeilor în legislația UE. Lucrăm la aceste norme, care vor face parte dintr-un cadru juridic mai larg de combatere a tuturor formelor de violență împotriva femeilor. În* [*propunerea noastră de prevenire și combatere a violenței împotriva femeilor și a violenței domestice*](https://eur-lex.europa.eu/legal-content/RO/TXT/?uri=CELEX%3A52022PC0105) *mutilarea genitală a femeilor este incriminată ca infracțiune de sine stătătoare. Propunerea este în prezent în curs de negociere. Vom prezenta și o recomandare privind modul de prevenire a practicilor vătămătoare împotriva femeilor și a fetelor. În Europa și în întreaga lume, trebuie să înceteze practicile de mutilare genitală feminină și orice alte forme de violență asupra fetelor și femeilor.”*

**Context**

Mutilarea genitală a femeilor cuprinde toate procedurile care implică îndepărtarea parțială sau totală a organelor genitale feminine externe sau alte leziuni asupra organelor genitale feminine din alte motive decât cele de natură medicală, astfel cum sunt definite de Organizația Mondială a Sănătății. Este o formă de violență împotriva femeilor și fetelor cu consecințe fizice și psihologice grave pe tot parcursul vieții. Se estimează că 190 000 de fete din 17 țări europene sunt expuse riscului de a fi mutilate, iar [600 000 de femei trăiesc cu consecințele mutilării genitale](https://www.endfgm.eu/female-genital-mutilation/fgm-in-europe/) în Europa. În fiecare an, cel puțin 20 000 de femei și fete solicită azil în Europa provenind din țări în care există riscul de a fi victime ale mutilării genitale.

Comisia Europeană se angajează ferm să pună capăt tuturor formelor de violență de gen, inclusiv mutilării genitale feminine, atât în interiorul, cât și în afara UE, astfel cum se subliniază în [Planul de acțiune al UE privind drepturile omului și democrația 2020-2024](mailto:https://www.eeas.europa.eu/sites/default/files/eu_action_plan_on_human_rights_and_democracy_2020-2024.pdf), în [Strategia UE privind egalitatea de gen 2020-2025](https://commission.europa.eu/strategy-and-policy/policies/justice-and-fundamental-rights/gender-equality/gender-equality-strategy_ro), în [Planul de acțiune al UE pentru egalitatea de gen III](https://international-partnerships.ec.europa.eu/policies/gender-equality/gender-equality-and-empowering-women-and-girls_en) și în [Strategia UE privind drepturile copilului](https://commission.europa.eu/strategy-and-policy/policies/justice-and-fundamental-rights/rights-child/eu-strategy-rights-child-and-european-child-guarantee_ro), care urmărește să pună capăt violenței împotriva copiilor. În conformitate cu aceste politici și cu angajamentul nostru de a pune capăt mutilării genitale feminine în Europa și la nivel mondial, le oferim sprijin supraviețuitorilor, familiilor și comunităților afectate, experților și factorilor de decizie și cooperăm cu aceștia.

Incriminarea mutilării genitale a femeilor este o obligație prevăzută în [Convenția Consiliului Europei](https://www.coe.int/en/web/conventions/full-list) privind prevenirea și combaterea violenței împotriva femeilor și a violenței domestice („Convenția de la Istanbul”). Convenția a fost semnată de toate statele membre ale UE și a fost ratificată până în prezent de 22 de state membre, intrând în vigoare, pentru UE, la 1 octombrie 2023. Ca urmare, UE trebuie să respecte standarde ambițioase și cuprinzătoare de prevenire și combatere a violenței împotriva femeilor în domeniul cooperării judiciare în materie penală, al azilului și al nereturnării și al administrației sale publice.

În martie 2022, Comisia a prezentat [o propunere de prevenire și combatere a violenței împotriva femeilor și a violenței domestice](https://eur-lex.europa.eu/legal-content/RO/TXT/?uri=CELEX%3A52022PC0105), care incriminează în mod specific mutilarea genitală a femeilor ca infracțiune de sine stătătoare. Propunerea este în prezent în curs de negociere. De asemenea, Comisia va adopta în curând o recomandare specifică privind prevenirea și combaterea practicilor vătămătoare împotriva femeilor și fetelor, inclusiv a mutilării genitale feminine, în 2024. Aceasta ar urma să includă recomandări de acțiuni specifice adresate statelor membre și sprijin suplimentar și specializat pentru protecția victimelor acestor practici vătămătoare, precum mutilarea genitală a femeilor.

Programul Comisiei [„Cetățeni, egalitate, drepturi și valori” (CERV)](https://ec.europa.eu/info/departments/justice-and-consumers/justice-and-consumers-funding-tenders/funding-programmes/citizens-equality-rights-and-values-programme_ro) oferă finanțare pentru proiecte de combatere a violenței bazate pe gen, inclusiv a mutilării genitale feminine. În noiembrie 2023, Comisia a publicat [o nouă cerere de propuneri](https://ec.europa.eu/info/funding-tenders/opportunities/portal/screen/opportunities/topic-details/cerv-2024-daphne) pentru prevenirea și combaterea violenței bazate pe gen. Proiectele pot fi depuse până la 24 aprilie 2024. Practicile vătămătoare se numără printre prioritățile cererii de propuneri, cu referire la mutilarea genitală a femeilor, mutilarea genitală a persoanelor intersexuale, avortul forțat, sterilizarea forțată, căsătoria copiilor și căsătoria forțată sau violența legată de onoare.

[Convenția ONU din 1989 privind drepturile copilului](https://www.ohchr.org/EN/ProfessionalInterest/Pages/CRC.aspx), la care toate statele membre ale UE sunt parte, condamnă, la rândul ei, violența împotriva copiilor. În 2021, Comisia a adoptat o [strategie cuprinzătoare a UE privind drepturile copilului](https://ec.europa.eu/commission/presscorner/detail/ro/ip_21_1226) pentru a consolida angajamentul UE de a proteja copiii împotriva mutilării genitale în statele membre ale UE și la nivel mondial și pentru a sublinia importanța educației, a sensibilizării și a măsurilor juridice de eradicare a acestor practici, cu acțiuni concrete și recomandări pentru a pune capăt tuturor formelor de violență împotriva copiilor.

În contextul acțiunii externe și al cooperării pentru dezvoltare, eradicarea mutilării genitale a femeilor continuă să fie o acțiune-cheie în cadrul [Planului de acțiune al UE privind drepturile omului și democrația pentru perioada 2020-2024](https://eeas.europa.eu/sites/eeas/files/eu_action_plan_on_human_rights_and_democracy_2020-2024.pdf) și al [Planului de acțiune privind egalitatea de gen pentru perioada 2021-2025](https://eur-lex.europa.eu/legal-content/RO/TXT/PDF/?uri=CELEX:52020JC0017&from=EN). Acest lucru se reflectă în dialogurile politice, precum și în acțiuni concrete. UE și statele sale membre sunt donatori de frunte ai [Programului comun UNFPA-UNICEF privind eliminarea mutilării genitale a femeilor](https://www.unicef.org/protection/unfpa-unicef-joint-programme-eliminating-fgm), la care au contribuit cu 18,5 milioane EUR începând din 2016. UE a contribuit cu 60 de milioane EUR pentru a sprijini [inițiativa Echipei Europa privind sănătatea sexuală și reproductivă și drepturile aferente în Africa](https://ec.europa.eu/commission/presscorner/detail/en/IP_22_7738) și cu 23,5 milioane EUR la [Programul regional Spotlight Africa](https://spotlightinitiative.org/where-we-work?region=148), care combate violența bazată pe gen, inclusiv mutilarea genitală a femeilor, în 18 țări partenere.

UE face eforturi pentru a face o schimbare la nivelul normelor sociale și de gen prin crearea de parteneriate cu bărbații și băieții, care sunt esențiale pentru a pune capăt mutilării genitale feminine și căsătoriilor timpurii. Până în 2023, peste 6 milioane de băieți și bărbați au participat la sesiuni de dialog și de educare care consolidează masculinitatea pozitivă și implicarea bărbaților pentru a preveni practicile vătămătoare și a capacita fetele. Aceste sesiuni au fost facilitate de aproape 900 000 de lideri religioși, tradiționali și comunitari mobilizați în acest program.

**Informații suplimentare**

Paginile de internet ale Comisiei Europene privind [eradicarea violenței de gen](https://commission.europa.eu/strategy-and-policy/policies/justice-and-fundamental-rights/gender-equality/gender-based-violence_ro)

Fișă informativă – [Combaterea mitului mutilării genitale a femeilor (MGF)](https://commission.europa.eu/document/a30b1c05-dc96-443c-9ccb-bcec37e67bce_en)

Studiu realizat de Institutul European pentru Egalitatea de Șanse între Femei și Bărbați privind [prevalența mutilării genitale a femeilor](https://eige.europa.eu/gender-based-violence/female-genital-mutilation)

Sursa: 1. <https://romania.representation.ec.europa.eu/index_ro>

2. <https://www.consilium.europa.eu/>

3. <https://www.europarl.europa.eu/>

|  |  |
| --- | --- |
|  | Sunaţi la numărul gratuit\* valabil pentru toate cele 27 de state-membre în cursul orelor de lucru  (9-8:30 CET în timpul săptămânii) 00 800 6 7 8 9 10 11  sau sunaţi la numărul de telefon + 32-2-299.96.96 accesibil de oriunde din lume (tarif normal). |
| *\*Anumiţi operatori de telefonie mobilă nu permit accesul la numerele cu prefixul 00800 sau taxează aceste apeluri. În unele cazuri, aceste apeluri pot fi taxate dacă sunt efectuate de la o cabină telefonică sau de la hotel.* | |

Acest Buletin Informativ vă aparţine şi ne dorim să cuprindă exact informaţiile care prezintă interes pentru dumneavoastră.

Sugestiile referitoare la genul de informaţie pe care doriţi să o regăsiţi în cuprinsul Buletinului informativ pot fi transmise pe adresa de poştă electronică.

**Instituţia Prefectului - Judeţul Hunedoara**

Deva, 330025, Bdul 1 Decembrie 1918, nr. 28

**Tel.: 0254 211 850/1**;

**Fax: 0254 215 099**; **0254 215 010**

[prefhd@prefecturahunedoara.ro](mailto:prefhd@comser.ro); https://hd.prefectura.mai.gov.ro/